text:
Ezekyeri Ezekiel
Chapter 31
1 Awo olwatuuka mu mwaka ogw'ekkumi n'ogumu mu mwezi ogw'okusatu ku lunaku olw'omwezi olw'olubereberye ekigambo kya Mukama ne kinjijira nga kyogera nti
2 Omwana w'omuntu, gamba Falaawo kabaka w'e Misiri n'olufulube lw'abantu be nti Ofaanana ani mu bukulu bwo?
3 Laba, Omwasuli yali muvule ku Lebanooni ogw'amatabi amalungi, era ogw'ekisaanikira eky'ekisiikirize, era muwanvu; n'obusongezo bwe bwali mu matabi amaziyivu.
4 Amazzi gaamuliisanga; ennyanja yamukuza: emigga gye gyakulukuta okwetooloola olusuku lwe; era yatuusa ensalosalo ze eri emiti gyonna egy'omu ttale.
5 Obuwanvu bwe kyebwava bugulumizibwa okusinga emiti gyonna egy'omu ttale; n'amatabi ge ne gaala, ensibuka ze n'ezaala, amatabi ge ne gawanvuwa olw'amazzi amangi, bwe yagasuula.
6 Ennyonyi zonna ez'omu bbanga ne zizimba ebisu byazo mu matabi ge, n'ensolo zonna ez'omu nsiko ne zizaalira abaana baazo wansi w'amatabi ge, n'amawanga gonna amakulu ne gabeera wansi w'ekisiikirize kye.
7 Bw'atyo n'aba mulungi mu bukulu bwe, olw'okuwanvuwa kw'amatabi ge: kubanga emmizi gye gyali awali amazzi amangi.
8 Emivule egy'omu lusuku lwa Katonda tegyayinza kumukweka: emiberoosi nga tegyenkana matabi ge, n'emyalamooni nga tegifaanana nsibuka ze: so nga tewali muti mu lusuku lwa Katonda ogumwenkana obulungi bwe.
9 N'amufuula mulungi olw'olufulube lw'amatabi ge: emiti gyonna egy'omu Adeni egyali mu lusuku lwa Katonda n'okukwatibwa ne gimukwatirwa obuggya.
10 Mukama Katonda kyeyava ayogera bw'ati nti Kubanga ogulumizibwa obuwanvu, era atadde obusongezo bwe mu matabi amaziyivu, n'omutima gwe gusituliddwa olw'obugulumivu bwe;
11 okuwa ndimuwaayo mu mukono gw'ow'amaanyi ku mawanga; talirema kumubonereza: mmugobye olw'obubi bwe.
12 Era bannaggwanga, ab'entiisa ab'omu mawanga, bamumazeewo, bamuleseewo: amatabi ge gagudde ku nsozi ne mu biwonvu byonna, n'ensibuka ze zimenyekedde ku nsalosalo zonna ez'omu nsi; n'amawanga ag'omu nsi gasse okuva mu kisiikirize kye, era bamuleseewo.
13 Ennyonyi zonna ez'omu bbanga zirituula ku bibye ebyagwa, n'ensolo zonna ez'omu nsiko ziribeera ku matabi ge:
14 waleme okubaawo ku miti gyonna egiri ku mabbali g'amazzi n'ogumu ogulyegulumiza olw'obuwanvu bwagyo, era gireme okuteeka obusongezo bwagyo mu matabi amaziyivu, n'egyagyo egy'amaanyi gireme okuyimirira mu bugulumivu bwagyo, gyonna eginywa amazzi: kubanga gyonna giweereddwayo eri okufa, eri enjuyi ez'ensi eza wansi, wakati mu baana b'abantu, wamu n'abo abakka mu bunnya.
15 Bw'ati bw'ayogera Mukama Katonda nti Ku lunaku lwe yakka mu magombe, naleeta ekiwuubaalo: namubikkira ku nnyanja, ne nziyiza emigga gyayo, n'amazzi amangi ne gayimirizibwa: ne mpuubaaza Lebanooni ku lulwe, emiti gyonna egy'omu ttale ne giyongobera ku lulwe.
16 Nakankanya amawanga olw'eddoboozi ery'okugwa kwe, bwe nnamusuula mu magombe wamu n'abo abakka mu bunnya: emiti gyonna egy'omu Adeni, emironde egya Lebanooni egisinga obulungi, gyonna eginywa amazzi, ne gisanyusibwa mu njuyi ez'ensi eza wansi.
17 Era nagyo ne gikka mu magombe wamu naye eri abo abattibwa n'ekitala; weewaawo, abo abaabanga omukono gwe, abaatuulanga wansi w'ekisiikirize kye wakati mu mawanga.
18 Ofaanana ani bw'otyo ekitiibwa n'obukulu mu miti egy'omu Adeni? era naye olissibwa wamu n'emiti egy'omu Adeni mu njuyi ez'ensi eza wansi: oligalamira wakati mu batali bakomole, wamu n'abo abattibwa n'ekitala. Oyo ye Falaawo n'olufulube lw'abantu be bonna, bw'ayogera Mukama Katonda.


c: text/html

text:
Bya SAUL WOKULIRA
EDDWAALIRO ekkulu e Kayunga lifunye ekyuma ekikebera omuntu munda n’okukuba ebifaananyi (Ultra sound scanner) nga kibalirirwamu obukadde bw’ensimbi 75.
Oluvannyuma lwa Bukedde okufulumya amawulire ng’eddwaaliro bwe livunze, abakulira disitulikiti baasitukiddemu nabo ne bateeka amazzi ga taapu mu “sweeta” mwe balongooseza abalwadde.
Ying. Dagada ye yatongozza n’amazzi gano oluvannyuma lw’omukolo ogw’okubakwasa ekyuma kya “Scan” nga baagakoze ku ssente obukadde mukaaga (6) nga zaavudde kw’ezo disitulikiti zeesolooza mu misolo.
Bulijjo mu “sweeta” enkulu mwe balongooseza abalwadde amazzi bagatwalirayo mu bidomola olw’okuba tewabadde ga payipu.
Payipu z’amazzi baaziyunze ku taapu z’ebweru ne bazitambuza okutuukayo.
Oluvannyuma lw’eddwaaliro okufuna “Sikaana” kiwonyezza abalwadde abakozesa eddwaaliro lino okutindigganga eng’endo nga bagenda mu malwaliro nga Mulago, Kawolo ne Naggalama nga banoonya obuyambi obw’engeri eno.
Ab’ekibiina kya lotale y’e Kayunga be baatonedde eddwaaliro ekyuma kino era nga baakikwasizza ssentebe wa disitulikiti Ying. Stephen Dagada naye oluvannyuma n’akikwasa abakulira eddwaaliro.
Eddwaaliro ly’e Kayunga limaze emyaka 12 nga teririna sikaana okuva ku gavumenti gye yali yabawa ng’eddwaaliro liggulwawo okwonooneka.
Ying. Dagada yasinzidde wano n’ategeeza nga disitulikiti bw’erongoosezza obulwaliro bw’omu byalo okusobola okukendeeza ku mujjuzo mu ddwaaliro ekkulu e Kayunga.
Amalwaliro ge baalongoosezza kuliko Namayuge, Kawongo, Nkokonjeru ne Bbaale gye bazimbye ‘Theater mwe balongooseza abalwadde n’amalala.
Atwala ebyobulamu ku lukiiko lwa disitulikiti Edward Kalema yagambye nti “Sikaana’ ebaweereddwa esobola okutambuzibwa era bagisuubira okwongera ku mutindo gw’obujjanjabi mu ddwaaliro ekkulu e Kayunga.

robotstxt: allowed

filter: keep


text:
2 Ebyomumirembe - 2 Chronicles
Chapter 26
1 Awo abantu bonna aba Yuda ne baddira Uzziya eyali yaakamaze emyaka ekkumi n'omukaaga ne bamufuula kabaka mu kifo kya kitaawe Amaziya.
2 N'azimba Erosi, n'akizzaayo eri Yuda, kabaka ng'amaze okwebakira awamu ne bajjajjaabe.
3 Uzziya yali yaakamaze emyaka kkumi na mukaaga bwe yatanula okufuga; n'afugira emyaka amakumi ataano mu ebiri mu Yerusaalemi: ne nnyina erinnya lye yali Yekkiriya ow'e Yerusaalemi.
4 N'akola ebyo ebyali mu maaso ga Mukama ebirungi nga byonna bwe byali kitaawe Amaziya bye yakola.
5 Ne yeesimba okunoonya Katonda mu nnaku za Zekkaliya eyalina okutegeera mu kwolesebwa kwa Katonda: era ebiro byonna lwe yanoonyanga Mukama, Katonda n'amulabyanga omukisa.
6 Awo n'atabaala n'alwana n'Abafirisuuti n'amenyera ddala bbugwe wa Gaasi ne bbugwe wa Yabune ne bbugwe wa Asudodi; n'azimba ebibuga mu nsi ya Asudodi ne mu Bafirisuuti.
7 Katonda n'amuyambanga ng'alwana n'Abafirisuuti n'Abawalabu abaabeeranga mu Gulubaali n'Abamewunimu.
8 Abamoni ne bawanga Uzziya ebirabo: erinnya lye ne lyatiikirira n'okutuusa awayingirirwa e Misiri; kubanga yaba n'amaanyi mangi nnyo nnyini.
9 Era nate Uzziya n'azimba ebigo mu Yerusaalemi ku luggi olw'oku nsonda ne ku luggi olw'omu kiwonvu ne bbugwe w'akyukira, n'abinyweza.
10 N'azimba ebigo mu ddungu n'abajja ebidiba bingi, kubanga yalina ebisibo bingi; ne mu biwonvu ne mu lusenyi: era yalina abalimi n'abalongoosa emizabbibu ku nsozi ne mu nnimiro engimu; kubanga yayagala nnyo okulima.
11 Era nate Uzziya yalina eggye ery'abasajja abalwanyi, abaatabaalanga ebibiina n'ebibiina, ng'omuwendo gw'okubalibwa kwabwe bwe gwali Yeyeri omuwandiisi gwe yabala, ne Maaseya omwami wansi w'omukono gwa Kananiya omu ku baami ba kabaka.
12 Omuwendo gwonna ogw'emitwe gy'ennyumba za bakitaabwe, abasajja ab'amaanyi abazira, gwali enkumi bbiri mu lukaaga.
13 Era wansi w'omukono gwabwe ne waba eggye eryayigirizibwa, obusiriivu busatu mu kasanvu mu bitaano, abaalwananga n'obuyinza bungi nnyo, okuyambanga kabaka eri abalabe.
14 Uzziya n'abategekera eggye lyonna engabo n'amafumu n'enkuufiira n'ebizibawo eby'ebyuma n'emitego n'amayinja ag'okuvuumuula.
15 N'akolera mu Yerusaalemi ebyuma ebyagunjibwa abasajja ab'amagezi okubanga ku bigo ne ku nkomera eby'okulasa obusaale n'amayinja amanene. Erinnya lye ne lyatiikirira wala; kubanga yayambwanga kitalo okutuusa lwe yafuna amaanyi.
16 Naye lwe yafuna amaanyi omutima gwe ne gugulumizibwa n'okukola n'akola eby'obukyamu n’ayonoona Mukama Katonda we; kubanga yayingira mu yeekaalu ya Mukama okwotereza obubaane ku kyoto eky'obubaane.
17 Azaliya kabona n'ayingira ng'amuvaako ennyuma, era wamu naye bakabona ba Mukama kinaana abasajja abazira:
18 ne baziyiza Uzziya kabaka, ne bamugamba nti Si mulimu gwo, Uzziya, okwotereza Mukama obubaane wabula gwa bakabona batabani ba Alooni abaayawulibwa okwotezanga obubaane: va mu kigwa; kubanga oyonoonye; so tekiriba kya kitiibwa kyo okuva eri Mukama Katonda.
19 Awo Uzziya n'asunguwala; era yali alina ekyoterezo mu mukono gwe okwoteza obubaane; awo ng'asunguwalidde bakabona ebigenge ne bifuutuuka mu kyenyi kye mu maaso ga bakabona mu nnyumba ya Mukama ku mabbali g'ekyoto eky'obubaane.
20 Awo Azaliya kabona omukulu ne bakabona bonna ne bamutunuulira, era, laba, ebigenge nga bimukutte mu kyenyi, ne banguwa okumusindiikiriza okuvaamu; weewaawo, ye yennyini n'ayanguwa okuvaamu kubanga Mukama amulwazizza.
21 Uzziya kabaka n'abanga omugenge okutuusa ku lunaku kwe yafiira, n'abeeranga mu nnyumba eyayawulibwa nga mugenge; kubanga yaggibwa mu nnyumba ya Mukama: Yosamu mutabani we n'abanga mukulu w'ennyumba ya kabaka, ng'alamula abantu ab'omu nsi.
22 Era ebikolwa ebirala byonna ebya Uzziya, ebyasooka n'ebyamalirwako, Isaaya nnabbi mutabani wa Amozi yabiwandiika.
23 Awo Uzziya ne yeebakira wamu ne bajjajjaabe; ne bamuziika wamu ne bajjajjaabe mu kibanja eky'okuziikangamu ekya bassekabaka; kubanga baayogera nti Mugenge: Yosamu mutabani we n'amuddira mu bigere.


text:
1 Samwiri 1 Samuel
Chapter 21
1 Awo Dawudi n'atuuka e Nobu eri Akimereki kabona: Akimereki n'ajja okusisinkana Dawudi ng'akankana n'amugamba nti Obeeredde ki omu, so tewali muntu naawe?
2 Dawudi n'agamba Akimereki kabona nti Kabaka yantuma omulimu n'aŋŋamba ati Tewaba muntu anaamanya ekigambo kyonna eky'omulimu gwe nkutuma newakubadde bye nkulagidde: era n'abalagira abalenzi egindi n'egindi.
3 Kale nno kiki ekiri wansi w'omukono gwo? mpa emigaati etaano mu mukono gwange oba kyonna ekiriwo.
4 Awo kabona n'addamu Dawudi n'ayogera nti Tewali mugaati bugaati wansi w'omukono gwange, naye omugaati omutukuvu gwe guliwo; kyokka abalenzi oba nga beekuumye obutakwata ku bakazi.
5 Dawudi n'addamu kabona n'amugamba nti Mazima twaziyizibwa okuba n'abakazi ennaku nga ssatu; bwe nnavaayo, ebintu by'abalenzi byali bitukuvu, newakubadde nga lugendo bugendo; kale leero ebintu byabwe tebirisinga nnyo kuba bitukuvu?
6 Awo kabona n'amuwa emigaati emitukuvu: kubanga teyaliiyo mugaati wabula emigaati egy'okulaga, egyaggibwanga mu maaso ga Mukama, okussaawo emigaati egibuguma ku lunaku kwe gyaggirwawo.
7 Era omuntu ow'oku baddu ba Sawulo yaliyo ku lunaku olwo, ng'aziyizibwa mu maaso ga Mukama; n'erinnya lye yali Dowegi Omwedomu, omukulu w'abasumba ba Sawulo.
8 Dawudi n'agamba Akimereki nti Era tewali wano ffumu newakubadde ekitala wansi w'omukono gwo? kubanga saaleeta wamu mange kitala kyange newakubadde ebyokulwanyisa byange, kubanga omulimu gwa kabaka gwali gwa kwanguwa.
9 Kabona n'ayogera nti Ekitala kya Goliyaasi Omufirisuuti gwe wattira mu kiwonvu Era, laba, kiri wano nga kizingiddwa mu kiwero ennyuma w'ekkanzu: oba oyagala okutwala ekyo, kitwale; kubanga tewali kirala wano wabula ekyo. Dawudi n'ayogera nti Tewali kikyenkana ekyo; kimpe.
10 Awo Dawudi n'agolokoka n'adduka ku lunaku olwo olw'okutya Sawulo, n'agenda eri Akisi kabaka w'e Gaasi.
11 Abaddu ba Akisi ne bamugamba nti Dawudi oyo si ye kabaka w'ensi? tebaayimbiragana ku ye nga bazina, nga boogera nti Sawulo asse enkumi ze, Ne Dawudi obukumi bwe?
12 Dawudi n'atereka ebigambo ebyo mu mutima gwe, n'atya nnyo Akisi kabaka w'e Gaasi.
13 Awo n'awaanyisa empisa ze mu maaso gaabwe, ne yeeralusalalusa mu mikono gyabwe, n’ayagulayagula ku nzigi eza wankaaki, n'akulukusa amalusu mu birevu bye.
14 Awo Akisi n'alyoka agamba abaddu be nti Abaffe, mulabye omusajja ng'aguddemu eddalu: kale mumuleetedde ki gye ndi?
15 Mbuliddwa abalalu n'okuleeta ne muleeta olusajja luno okulalukira mu maaso gange? olusajja luno lunaayingira mu nnyumba yange?


text:
Bya DONALD KIIRYA
EBINTU bya Hajji Kagoma ebyaboyeddwa kkooti bitundiddwa ku nnyondo oluvannyuma lw’okulemererwa okusasula ebbanja ery’obukadde 48.
Hajji Abdu Kabuye Mubiru amanyiddwa nga Kagoma eyaliko bba w’omuyimbi Sophie Nantongo ali mu kattu oluvannyuma lwa bbanka okulagira ebintu by’ekkolero lye biboyebwe era babbulooka ba kkooti nga bayambibwako poliisi baabiwambye ku nkomerero ya wiiki ewedde.
Ku Mmande Kagoma yayitiddwa mu kkooti e Jinja n’abuuzibwa oba alina obusobozi obusasula obukadde 48 ezimubanjibwa Hajji Swaibu Lutaaya era bwe yalaze nti teyeekakasa olwo kkooti kwe kusalawo ebintu bitundibwe ku nnyondo amangu ago.
Lutaaya yategeezezza Bukedde eggulo nti ebintu okuli mmotoka ne bbokisi z’amajaani ga Kagoma Tea Packers Ltd byatundiddwa ne bivaamu obukadde 53. Obukadde 5 obufikkawo nga baggyyeeko ez’ebbanja, Lutaaya ateekeddwa okuzitwala mu kkooti, Kagoma gy’anaazisanga.
Ebizibu gye by’ava
Haji Lutaaya yawawaabira Kagoma ng’amuvunaana okwezza erinnya lya kkampuni ye n’amuwangula bw’etyo kkooti n’emulagira amuliyirire.
Lutaaya yannyonnyodde nti mu 1995, yatandika kkampuni ya Kagoma Brand tea Packers kyokka mu 1996 Kabuye n’amuyita emabega n’agenda awandiisa kkampuni y’emu n’ayongerako akagambo ltd n’agituuma Kagoma Brand Tea packers Ltd .
Kkooti esooka yalagira Kabuye aliyirire Lutaaya obukadde 30 kyokka bw’ataamatira kwe kujulira era olwamumezze ssente ne zeeyongerako okutuuka mu bukadde 48.
Ebyatwaliddwa
Bawannyondo ba M/S Internile Auctioneers and property managers abaakulembeddwa, Geofrey Kasiisi ku nkomerero ya wiiki ewedde baazinze ekkolero ly’amajaani ga Kagoma erya Kagoma Brand Tea Packers Ltd ku Oboja Road e Jinja ne bawamba bookisi z’amajaani ga Kagoma Brand Tea n’emmotoka Toyota Hiance Dyna UAR 379T.
LUTAAYA AZZE YEEGEZA MU KUWAMBA EBINTU:
February 28, 2014 Lutaaya yazinda ekkolero lya Kabuye ne bawannyondo okuwamba ebintu Kagoma wabula ne yeegayirira era mu nkola eya tonvaamu n’asasulako obukadde 24.


text:
Agava e Makindye mu Kizungu mu Neverland ya Moze ne Weasel ge g’omuyimbi Pallaso muto wa Weasel eyagobeddwa mu maka gano wakati mu kukubagana okugenda mu maaso mu kibiina kya Goodlyfe n'ekibiina kya Team no Sleep ekikulirwa Jeff Kiwanuka maneja wa Pallaso.
Ensonda e Makindye zaategeezezza nti Pallaso baamufuumudde ku wiikendi bwe yafunye obutakkaanya ne mukulu we Weasel abadde amusuza.
Pallaso bwe yabadde ayogerera ku leediyo emu, yasoose kukolima oluvannyuma yagasseeko nti obuzibu bwonna obugenda mu maaso mu Goodlyfe bwandibadde bugonjoolwa singa bazadde b’abavubuka abali mu kibiina kino tebeesuuliddeeyo gwa nnaggamba okubabuulirira naye buli omu awaana wuwe.
Wabula we bamugobedde nga naye ategeka kubaviira oluvannyuma lw'okukimuteekako nti ye yakuba Radio mu lutalo olwaliwo waakati w'ekibinja kya Jeff (kati maneja wa Pallaso)n'ekibinja kya Radio.


text:
ABAFUMBO batabuse okukkakkana nga baanise obuziina bwabwe mu lujjudde omukazi bw’alumirizza bba okwenyigira mu bikolwa by’ekirogo.
Aidah Nakalema omutuuze w’e Lukuli Nang’anda mu gombolola y’e Makindye atutte bba Lawrence Kyakonye mu FIDA ng’agamba nti ayitirizza okweraguza.
Ategeezezza bannamateeka nti omusajja ono aleeta abasawo b’ekinnansi mu maka gaabwe ne bakola ebyawongo nga muno mulimu okusala embuzi n’endiga omusaayi ne bagumansa mu luggya kyokka nga bino byonna babikola abaana abato balaba.
Ayongeddeko nti tamanyi kigendererwa kya musajja ono era n’agamba nti afunye okutya nti ebintu by’akola biyinza okufuuka eby’obulabe ne bitandika okubatulugunya ky’atidde nti kijja kukosa abaana.
Bannamateeka baabayise okweyanjula ku kitebe kyabwe e Kamwokya babituulemu.


text:
Bya DONALD KIIRYA
BOBI Wine yeetondedde ab’e Jinja ku njaga n’agamba nti poliisi etandise okumutaataaganya ng’emuyimiriza okumwaza okuzuula oba atambula nayo (enjaga).
Yagambye nti bwe yabadde agenda e Njeru mu kivvulu ekyabadde ku Nile Discovery Resort Beach aba poliisi baamuyimirizza enfunda eziwera nga bamwaza era yawaliriziddwa okubuuza omu ku baserikale ky’amwetaaza, olwo omuserikale wa poliisi kwe kwanukula nti; “Tunoonya njaga.”
Wano Bobi yamwanukudde mu Lungereza nti: Officer, look at my health, look at my eyes and look at my fingers; do I look like a bomboclat ganja field? (ekiyinza okuvvuunulwa nti: Ofiisa, ntunuulira onneeteregeze; embeera y’obulamu bwange, amaaso gange, engalo zange; nkulabikira ng’omuyaga?)
Bobi yagasseeko nti: Bu ppopi (aba poliisi) buntwalidde obudde bungi nga bukola ‘search’ (okwaza) kyokka tebulina kye bansanze nakyo.
Wano Bobi we yasinzidde ne yeetondera abadigize abaakosebwa enneeyisa ye wabula n’ategeeza nti by’akola byonna bigenderera kukuuma bulamu bwe, kyokka n’ategeeza nti ebimu afuba okubitereeza.
Amangu ago yasuddemu oluyimba “Ghetto naziggala” mw’asinziira okuvumirira enjaga n’ebizibu by’ereetera omuntu abeera aginywedde.
Kino kiddiridde Bobi okusinziira mu kivvulu ekyali e Jinja ku The Office ku ntandikwa y’omwezi guno n’ayimirira ku siteegi n’azinga omusokoto n’agunywa nga bw’ayimba; ekyanyiiza abamu ku bawagizi.
Mu kivvulu kino ekyabadde e Njeru kyokka nga kyetabiddwaamu abadigize bangi okuva e Jinja n’emiriraano, Bobi (Robert Kyagulanyi) yawerekeddwaako abayimbi okuli Nubian Lee ne bammemba b’ekibiina kye ekya Fire Base Crew abasinziira mu ghetto z’e Kamwokya mu Kampala.
Yakubye ennyimba ntonotono n’asembyayo olwa ‘Clean n Out’ n’aleka ng’abadigize beenuguuna era baasigadde basaba ‘anko’.


text:
Bya Job Nantakiika
OMUYIMBI Cindy Sanyu yeecwacwanidde ku kkooti e Nakawa ng’awakanya okusaba kwa bba Omuzungu aweebwe olukusa okubeera n’omwana waabwe okumala ebbanga ly’anaamala (Cindy) ebweru ng’ayimba mu bivvulu.
Bano bombi baabadde mu maaso g’omulamuzi Rose Jolly Onyang mu kkooti e Nakawa ku musango omuzungu Brunetti Mario gwe yawaaba ng’ayagala kkooti eggye ku Cindy olukusa lw’okulabirira omwana waabwe ng’agamba nti talina buvunaanyizibwa kuba abeera mu bidongo.
Brunetti yannyonnyodde omulamuzi nti Cindy yafunye omulimu gw’okuyimbira mu bivvulu e Rwanda ne DR Congo nti n’olwekyo asaba akkirizibwe okubeerako n’omwana ebbanga Cindy ly’anaamala nga tali mu ggwanga.
Wabula Cindy kino yakiwakanyirizzaawo mangu n’agamba nti omwana amanyidde nnyo okubeera ne jjajja we tayinza kukkiriza kumuwaayo wa kitaawe.
Oluvannyuma lwa buli omu okwogerera munne, omulamuzi yawadde ensala ye n’alagira enjuyi zombi
okugigondera.
Omulamuzi yalagidde nti ebbanga Cindy ly’anaamala e DR Congo, Omuzungu abeere n’omwana we, ate Cindy bw’anaava e DR Congo okudda e Rwanda, omwana azzibweyo ewa jjajja we nnyina gy’anaamusanga.


text:
Ababaka ba NRM mu Palamenti ensimbi eziwera obuwumbi 4 ezaabaweereddwa baddeyo mu byalo bayimbirire ebiteeso bye bayisizza e Kyankwanzi baziyombeddemu.
Bagamba nti, ensimbi ezo tezigabanyiziddwa mu bwenkanya, kubanga waliwo abatiitiibiziddwa ne bafuna obukadde 10 ng’ate abalala babuuseeyo n’obukadde buna bwokka.
Kyokka mu kiseera kye kimu n’abasawo b’eddwaaliro ly’e Kasese bali mu keediimo kubanga bamaze emyezi ena nga tebafuna misaala gyabwe.
Abasawo bano bagamba nti, Palamenti terina bwenkanya n’akatono kubanga ababaka baayo beefaako bokka. Bo beerwanirira buli kiseera ne beeyongeza emisaala n’ensako ey’oluvuluugiriro, kyokka tebakoze kimala okulaba nga n’abakozi ba Gavumenti bafune emisaala gyabwe mu biseera ebituufu.
Newankubadde ababaka ba palamenti bafuna ensako entongole ey’okuddayoko mu bitundu bye bakiikirira kyokka n’ensako ey’ekimpukumpuku nayo ebaweereddwa bagende bayimbirire ebiteeso by’e Kyankwanzi yiiyo bagidwadwalikaniddemu mbu tegabiddwa mu bwenkanya!
Naye obwenkanya bwe buliwa abasawo n’abasomesa abafuna emisaala emitono ennyo, kyokka ne batagifuna mu biseera ebituufu ne batuuka n’okweddiima, sso nga abo abafuna emisaala emisava ennyo ne bafunirako n’ensako ey’ekimpukumpuku bo ezaabwe bazifunirawo mu mpeke.
Eddwaaliro liri limu lyokka eritegeerekeka eriri e Kasese. Abasawo baalyo bwe beediimye ne bava ku mirimu ekireeseewo okufa n’okubonaabona kw’abalwadde.
Sso nga ensako ey’ekimpukumpuku ey’obuwumbi obuna eweereddwa abali ku gw’okuyimbirira ebiteeso by’e Kyankwanzi singa esasuddwa abasawo b’e Kasese n’abalala ababonaabona olw’obutasasulwa misaala gyabwe, ekyo kyalibadde kiyamba era kyalibadde kitaakirizza bingi.
Era awo Ddwaddwaddwa Mumansa w’akikinalira n’abuuza nti ababaka ba Palamenti obutafaayo ku balala wabula ne beefaako bokka eyo y’eneeba emmaanya y’enkoko? Kitalo!


text:
LEERO lunaku lwa kukuza butonde bwa nsi mu nsi yonna.
Era ne Bukedde w'akomekkereza kaweefube gw'abaddeko okutaasa obutonde ekiyinza okuyambako
nnyanja Nalubaale obutasaanawo.
Mu mboozi ey'akamalirizo, SAMUEL BAL AGADDE akulaga engeri emivuyo egiri mu pamiti ezigabwa okutambuza ebyennyanja gye givuddeko okwonoona ennyanja n'ekyettunzi ekiva mu nnyanja Nalubaale
PAMITI ezigaba olukusa okutambuza ebyennyanja zireetedde obuzibu eri abasawo abeekebejja ebyennyanja ku mwalo guno, omwami gw'eggombolola ya Ntenjeru nababazi b'ebitabo abali mu offiisi ye.
Pamiti z’ebyennyanja (Fish Movement permits) buba butabo bwa lisiiti ezigabibwa eri abo abatambuza ebyennyanja mu bungi okuva mu kitundu ekimu okudda ku kirala.
Obutabo buno bubaamu lisiiti okuli kkopi ssatu ng’esooka eweebwa oyo aba nnannyini byannyanja, eyookubiri erekebwa ku BMU nga ya kaminsona w'ebyobuvubi n'eyokusatu n'etwalibwa ku ggombolola.
Buli Disitulikiti erina emyalo okugobera amaato g'ebyennyanja eba n'enteekateeka y'okuggya omusolo ku byennyanja bino naddala okuva ku batambuza ebingi.
Abasolooza ssente zino basinga kuyita mu nkola ya ttenda na bukiiko bwa BMU. Pamiti zigabibwa ku buli kika kya kyennyanja ekisaabazasibwa okuva ku Mukene, empuuta , engege, emmamba, enkolongo n'ebika ebirala ng'obungi bwa ssente za pamiti zisinziira ku bungi obuba butambuzibwa.
Disitulikiti y'e Mukono ng'egabana ku nnyanja Nalubaale erina emyalo okuli Katosi, Nakibanga, Bugula, Ssenyi n’emirala. Abakungu ku bukiiko bwa
BMU, abasawo b’eggombolola abakebera
ebyennyanja , ababalirizi b’ebitabo ku ggombolola n’omwami w’eggombolola y'e Ntenjeru baakwatiddwa poliisi y'e Mukono nga bateeberezebwa okwekobaana ne bakubya obutabo omuli lisiiti ezitambuza ebyennyanja.
Ekikwekweto kyatandika ku ntandikwa ya April , na buli kati kikyayinda era nga ebizibiti ebiwerako byakwatiddwa okuva mu ofi isi ezaazindibwa era ne zaazibwa nga banoonya obutabo bwa lisiiti zino obw’ebicupuli obubadde bwakubibwa nga bukolera wamu n’obwo obutuufu
. Buli ttani ya byennyanja ku mwalo erina okuggyibwako 20,000/- wabula nga ku mwalo gw’e Katosi buli mmotoka ya byennyanja efuluma erina okuggyibwako 20,000/-.
Emmotoka entono nga kabangali ziggyibwako 5,000/-, bookisi bodaboda zisasula wakati wa 2,000/- ne 3,000/-.
Akulira bambega ku poliiisi e Mukono, Henry Mugumya yagambye nti wadde abakungu bano bwe baakwatibwa oluvannyuma baateebwa ku kakulu ka poliisi, bakyeyanjula nga n’okunoonyereza ku nsonga zino bwe kugenda mu maaso.
MU KAMPALA
Mu Kampala, ekitongole kya kya KCCA kyeddizza obuvunaanyizibwa
Baker Sserwamba, kansala
akiikirira ekitundu kino mu KCCA yategeezezza abasuubuzi wiiki ewedde nti bukya KCCA yezza buvunaanyizibwa ku mwalo guno mu bbanga eritannaweza mwezi babadde baakasolooza 8,000,000/-
wabula ng'akakiiko ke baagoba kaali kaakamala ebbanga erikunuukiriza mu mwaka wabula nga tekaliiko na munwe gwa nnusu gwe kaalaga!
Yagambye nti abakozi ba KCCA basolooza 5,000/- zokka buli lyato buli lunaku ate nga
ebasolooza ku byennyanja bikulu ng'olukiiko lwa BMU bwe lwali lukola.
Luno lwali lusolooza ne ssente okuva ku kaabuyonjo eri mu kifo kino ku 300/- ne 500/- eri ababa banaaba wabula ng'amazzi tegagulwa kuba abazirakisa abaagibazimbira baabaweerako ttanka z'amazzi agalembekebwa ku nkuba.
Kanywanyi Mugisha, ssentebe w'abasuubuzi mu katale k'e Gaba yagambye nti akakiiko ka BMU akaagobwa kaali kaggya engege ssatu ku buli lyato ng'emu ku zino bagamba ya musawo wabula oluvannyula w'okugikebera nga teddizibwa basuubuzi, nga buli emu ebalirirwamu 10,000/- nga bakikola mu bukumpanya.
RCC w'e Makindye Henry Kitambula yagambye nti yamaze okussaawo akakiiko akagenda okubalirira akakiiko ka BMU akaagobwa okulaba nga kazza ssente ze kaasolooza, bwe banaalenmwa baakukwatibwa.
Yalabudde aba poliisi mu kitundu kino abatandise okweyingiza mu nkaayana z'abasuubuzi ne batandika n'okwekubiira oludda nga batandise okukwata abamu ku basuubuzi ab'ekiwayi ekimu n'agamba nti agenda kubakolako.
Akakiiko ka BMU akaagobwa omwezi oguwedde kaaliko abantu 15 nga kakulemberwa Clever Katende.
Abasuubuzi ku mwalo gw'e Gaba mu kiwandiiko eri kaminsona avunaanyizibwa ku by'envuba mu ggwanga , akulira
CCA, RCC wa Kampala n'omumyuka we atwala eggombolola y'e Makindye baagala akakiiko akaagobwa katandike okunoonyerezebweko.


text:
Olubereberye - Genesis
Essuula 34
1 Dina omwana wa Leeya, gwe yazaalira Yakobo, n'afuluma n'agenda okulaba abawala ab'omu nsi.
2 Sekemu omwana wa Kamoli Omukiivi, omukulu w'ensi, n'amulaba; n'amutwala, n'asula naye, n'amwata.
3 N’obulamu bwe ne bwegatta ne Dina omwana wa Yakobo, n’ayagala omuwala oyo, n’ayogera n’omuwala n’ekisa.
4 Sekemu n'agamba kitaawe Kamoli nti Mpasiza omuwala oyo.
5 Yakobo n'awulira nga yagwagwawaza Dina omwana we; n'abaana be baali n'ensolo ze mu ddundiro: Yakobo n'asirika okutuusa lwe badda.
6 Kamoli kitaawe wa Sekemu n'afuluma eri Yakobo okuteesa naye.
7 Abaana ba Yakobo ne bava mu ddundiro ne bayingira bwe baakiwulira: abasajja ne banakuwala, ne basunguwala nnyo, kubanga yali akoze eky'omuzizo mu Isiraeri bwe yasula n'omwana wa Yakobo; ekitagwanira kukola.
8 Kamoli n'ateesa nabo ng'ayogera nti Obulamu bw'omwana wange Sekemu bulumirwa omuwala wammwe: mbeegayirira mumumuwe okumuwasa.
9 Era mufumbiriganwenga naffe: mutuwenga ffe abawala bammwe, era muwasenga mmwe abawala baffe.
10 Era munaatuulanga wamu naffe: n'ensi eneebanga mu maaso gammwe; mutuulenga omwo mugulenga mwefunirenga ebintu omwo.
11 Sekemu n'agamba kitaawe ne baganda be nti Ndabe ekisa mu maaso gammwe, era kye munansalira kye nnaabawa.
12 Eby'obuko n'ekirabo bye munansaba bwe binenkana wonna, nange naabawa bwe ntyo nga bwe munaŋŋamba: naye mumpe omuwala okumuwasa.
13 Abaana ba Yakobo ne baddamu Sekemu ne Kamoli kitaawe nga bakuusa ne boogera, kubanga yali agwagwawazizza Dina mwannyinaabwe,
14 ne babagamba nti Tetuyinza kukola kino, okumuwa mwannyinaffe atali mukomole; kubanga ekyo kyandibadde nsonyi gye tuli:
15 endagaano eno yokka ye ejja okubatukkirizisa: bwe munakkiriza okuba nga ffe, buli musajja mummwe okukomolebwanga;
16 ne tulyoka tubawanga abawala baffe, naffe tunaawasanga abawala bammwe, naffe tunaatuulanga wamu nammwe, era tulifuuka ggwanga limu.
17 Naye bwe mutaatuwulire, okukomolebwa; olwo tunaatwala omuwala waffe, ne tugenda.
18 Ebigambo byabwe ne bisanyusa Kamoli, ne Sekemu omwana wa Kamoli.
19 Omuvubuka n'atalwawo kukola ekyo, kubanga yasanyukira omuwala wa Yakobo: era yalina ekitiibwa okusinga ennyumba yonna eya kitaawe.
20 Kamoli ne Sekemu omwana we ne bajja mu wankaaki w'ekibuga kyabwe, ne bateesa n'abasajja ab'omu kibuga kyabwe, nga boogera
21 nti Abasajja abo tebaagala kulwana naffe; kale batuulenga mu nsi bagulenga omwo; kubanga, laba, ensi ngazi, eribamala; ffe tuwasenga abawala baabwe, era tubawenga bo abawala baffe,
22 Endagaano eno yokka ye ejja okubakkirizisa abasajja abo ffe okutuula nabo, okufuuka eggwanga erimu, buli musajja mu ffe bw'alikomolebwa, nga bo bwe bakomolebwa.
23 Ente zaabwe n'ebintu byabwe n'ensolo zaabwe zonna tebiriba byaffe? naye kyokka tubakkirize, nabo banaatuulanga naffe.
24 Ne Kamoli ne Sekemu omwana we bonna abaavanga mu wankaaki w'ekibuga kye ne babawulira; buli musajja n'akomolebwa, buli eyavanga mu wankaaki w'ekibuga.
25 Awo olwatuuka ku lunaku olw'okusatu, bwe baali nga balumwa, abaana ba Yakobo ababiri, Simyoni ne Leevi, bannyina Dina, ne baddira buli muntu ekitala kye, ne bazinduukiriza ekibuga, ne batta abasajja bonna.
26 Ne batta Kamoli ne Sekemu omwana we n'ekitata, ne baggya Dina mu nnyumba ya Sekemu, ne bavaayo.
27 Abaana ba Yakobo ne babasanga nga babasse, ne banyaga ekibuga, kubanga baagwagwawaza mwannyinaabwe.
28 Baanyaga endiga zaabwe n'embuzi zaabwe n'endogoyi zaabwe, n'ebyo ebyali mu kibuga, n'ebyo ebyali mu nnimiro:
29 n'obugagga bwabwe bwonna, n'abaana baabwe bonna abato n'abakazi baabwe, ne babasiba ne babanyaga, byonna ddala ebyali mu mayumba.
30 Yakobo n'agamba Simyoni ne Leevi nti Munneeraliikirizza, okumpunyisa mu abo abatuula mu nsi, mu Bakanani ne mu Baperizi: nange, kubanga omuwendo gwange mutono, balikuŋŋaana bonna okunnumba, balinkuba: nange ndizikirizibwa, nze n'ennyumba yange.
31 Ne boogera nti Kirungi akole mwannyinaffe ng'omwenzi?


text:
Olubereberye - Genesis
Essuula 9
1 Katonda n'awa Nuuwa n'abaana be omukisa, n'abagamba nti Mwalenga mweyongerenga, mujjule ensi.
2 N'ekitiibwa kyammwe n'entiisa yammwe binaabanga ku buli nsolo ey'ensi, ne ku buli nnyonyi eya waggulu; era ne byonna ebijjuza olukalu, n'ebyennyanja byonna, biweereddwayo mu mukono gwammwe.
3 Buli kiramu ekitambula kinaabanga kya kulya gye muli; ng'omuddo ogumera byonna mbibawadde.
4 Naye ennyama awamu n'obulamu bwayo, gwe musaayi gwayo, temugiryanga.
5 Era omusaayi gwammwe, ogw'obulamu bwammwe, siiremenga kuguvunaana; eri buli nsolo nnaaguvunaananga: n'eri omuntu, eri buli muganda w'omuntu, n'avunaananga obulamu bw'omuntu.
6 Buli muntu anaayiwanga omusaayi gw'omuntu, omusaayi gwe guyiyibwenga abantu: kubanga mu kifaananyi kya Katonda mwe yakolera abantu.
7 Nammwe mwalenga, mweyongerenga; muzaalenga nnyo ku nsi, mweyongerenga omwo.
8 Katonda n'agamba Nuuwa n'abaana be awamu naye,
9 nti Nange, laba, nnywezezza endagaano yange nammwe era n'ezzadde lyammwe erinaddangawo;
10 era na buli kiramu ekiri awamu nammwe, ennyonyi, ente, na buli nsolo ey'ensi awamu nammwe; byonna ebiva mu lyato, buli nsolo ey'ensi.
11 Nange nnaanywezanga endagaano yange nammwe; so ebirina omubiri byonna tebikyazikirizibwa nate mulundi gwa kubiri n'amazzi ag'amataba; so tewakyabaawo mataba nate mulundi gwa kubiri okuzikiriza ensi.
12 Katonda n'ayogera nti Kano ke kabonero ak'endagaano gye ndagaana nze nammwe na buli kitonde kiramu ekiri nammwe, okutuusa emirembe egitaliggwaawo:
13 nteeka musoke wange ku kire, era anaabanga kabonero ak'endagaano gye ndagaanye n'ensi.
14 Kale olunaatuukanga, bwe nnaaleetanga ekire ku nsi, musoke anaalabikiranga ku kire,
15 nange najjukiranga endagaano yange, gye ndagaanye nze nammwe na buli kitonde kiramu ekirina omubiri kyonna; n'amazzi tegaafuukenga nate mataba okuzikiriza omubiri gwonna.
16 Ne musoke anaabanga ku kire; nange naamutunuuliranga, njijukire endagaano eteridiba Katonda gy'alagaanye na buli kitonde ekiramu ekirina omubiri kyonna ekiri mu nsi.
17 Katonda n'agamba Nuuwa nti Ako ke kabonero ak'endagaano gye nnywezezza nze na buli ekirina omubiri ekiri mu nsi.
18 N'abaana ba Nuuwa, abaava mu lyato, Seemu, ne Kaamu, ne Yafeesi: ne Kaamu ye yazaala Kanani.
19 Abo bonsatule Nuuwa be yazaala: n'abazzukulu b'abo be baabuna ensi zonna.
20 Nuuwa n'atanula okuba omulimi, n'asimba olusuku olw'emizabbibu:
21 n'anywa ku mwenge gwalwo, n'atamiira: n'akunamira mu weema ye.
22 Kaamu, ye yazaala Kanani, n'alaba ensonyi za kitaawe, n'abuulira baganda be ababiri abaali ebweru.
23 Seemu ne Yafeesi ne batoola ekyambalo, ne bakiteeka ku bibegabega byabwe bombi, ne batambula ekyennyumannyuma, ne babikka ku nsonyi za kitaabwe; era amaaso gaabwe nga gatunuulira nnyuma, ne batalaba nsonyi za kitaabwe.
24 Nuuwa n'atamiirukuka mu mwenge gwe, n'amanya omwana we omuto bwe yamukola.
25 N'ayogera nti, Kanani akolimirwe; Anaabanga muddu w'abaddu eri baganda be.
26 Era yayogera nti Mukama yeebazibwe, Katonda wa Seemu; Era Kanani abeerenga muddu we.
27 Katonda agaziye Yafeesi, Era atuulenga mu weema za Seemu; Era Kanani abeerenga muddu we.
28 Nuuwa n'awangaala amataba nga gamaze okubaawo emyaka bisatu mu ataano.
29 N'ennaku zonna eza Nuuwa zaali myaka lwenda mu ataano: n'afa.


text:
Ab’oludda oluvugsnya bagobeddwa e Sembabule
Ekibiina ky’Abavubuka ekirwanirira okulonda okw’amazima baakwekalakaasa enkya olw’akakiiko k’okulonda okugaana okwongezaayo ennaku z’okwewandiisa; nga bakulemberwa Mayambala Kisitu, baakukumba okutuuka ku Palamenti bakwase sipiika ekiwandiiko kyabwe, wabula poliisi egamba nti yaakubalemesa, kubanga teyabakkirizza.
RDC w’e Ssembabule, Serwano Kabogorwa aweze kampeyini z’oludda oluvuganya mu kitundu, lwakuvuma pulezidenti Museveni; kino kiddiridde D Besigye owa FDC okuyita Museveni omutujju.


text:
Empaka z’amaato: Ab’e Jinja bacamuddwa
Wadde nga ekibiina ekifuga omuzannyo gw’amato mu ggwanga kyalemereddwa okufuna ebikozesebwa byona nga life jackets saako amato ,akakiiko kano kasobodde okutegeka empaka ezisokesse ddala mu Jinja .
Empaka eziwanguddwa kiraabu ya Busuwi okuva a Mayuge, zeezomulundi ogw’okubiri mu Africa nga ezasooka zali mu South Africa.
Yo kiraabu ya Kikondo okuva mu disitulikiti y’e Buikwe ekutte kya kubiri ate Tongolo nekwata eky’okusatu.
Kiraabu ezisooba mu 156 zeezetabye mu mpaka zino.


text:
Bya DICKSON KULUMBA
KATIKKIRO Charles Peter Mayiga asiimye omubaka wa Hungary mu ggwanga era nga ye nnannyini kkampuni ya Spear Motors, Gordon Wavamunno olw’okulwanirira enkulaakulana y’Obwakabaka bwa Buganda ate n’okulafuubanira obumu.
“Nneebaza muzzukulu wa Katongole e Mulema ono olw’okujjumbira emirimu gy’Obwakabaka okuviira ddala nga Kabaka Mutebi II tannatikkirwa kuba yeenyumiririza mu kika kye, okubeera Omukooki ate era ayagala Kooki okusigala nga kitundu kya Buganda kyokka era akoze omulimu gwa maanyi okuwandiika ebyafaayo ku Bwakabaka.
Kino kye twagala kuba kyakutuwonya okuwammanta ebyafaayo,” Mayiga bwe yasiimye Wavamunno.
Kyokka Polof. Wavamunno ye yasoose okulaga nga bw’atali mumativu eri by’awulira nti Kooki eyagala kwekutuula ku Buganda n’agamba nti y’ensonga lwaki yeesamba n’emikolo gy’amatikkira ga Kamuswaga omwezi oguwedde kubanga yawulira nti ebintu obukulembeze bw’e Kooki kati bye bukola bigenderera kutyoboola Obwakabaka kyokka nga kuva dda Kooki n’Obwakabaka bibadde bitambulira wamu.
“Mulangira, mpulira nti mwagala kwekutulako anti ekyo kye kyang’aana n’okujja ku mikolo gyammwe egyakabaawo,” Polof. Wavamunno bwe yagambye Kaggo Patrick Luwagga Mugumbule naye Omukooki mu maaso ga Katikkiro kyokka Kaggo naddamu nti nedda si bwe kiri, ebyo bireetebwa bantu abaagala okuwabya Kamuswaga.
Mayiga (wakati) ng’alambuzibwa Dr. Tamale (ku kkono) ne mukyala we mu ddwaaliro lyabwe e Bukoto. Eno yaggyeeyo obukadde 5 n’emitwalo 20.
Bino byabadde mu kulambula kwa Katikkiro mu bitundu by’e Nakawa eggulo nga yatandikidde ku ddwaaliro lya Dr. Edward Ssali e Bukoto n’akwasibwa 5,200,000/- ate Polof. Wavamunno n’amukwasa 5,000,000/-.
Awamu, Katikkiro yakung’aanyizza ettoffaali lya bukadde 24 wonna we yalaze mu Nakawa eggulo.
Mayiga yagambye nti abaami bangi mu Uganda wano batulugunya abakyala nga babalanga obutazaala kyokka nga n’oluusi nabo bavaako obuzibu bwatyo nawa amagezi abantu bonna okwekwata tekinologiya okukebera oba bazaala, kimalewo obutabanguko mu maka.
Mu bifo ebirala Katikkiro byeyagenzeemu kuliko St. Francis P/S gyeyakunganyiza ensimbi ezisukka mu bukadde butaano, Kiwa Industries nayo newaayo obukadde butaano, ab’ekyuma ky’emmwanyi aba Great Lakes Coffee Factory 2,000,000/- ng’eno yakubiriza abantu okunyikirira okusimba emmwanyi kuba kya bugagga.
Ebirala kwabaddeko Kyagalanyi Coffee ne Chatha Motors.
Eno yonna Katikkiro yayaniriziddwa Meeya w’e Nakawa Benjamin Kalumba, Hajj Ahmed Matovu atwala eggombolola ya Mumyuka Nakawa, John Fred Kiyimba Freeman- Ssentebe wa Buganda Twezimbe n’olukiiko lw’ettofaali, Minisita Mohamood Thoban bonna ab’ebazizza abantu ba Buganda olw’okujjumbiranga okusonda ensimbi z’okuzimba Buganda.


text:
Bya Tom Gwebayanga
KITAAWE w’omuwala avudde mu mbeera bw’asanze owa boodabooda ng’atadde muwalawe ow’emyaka 17 ku boodabooda amutwalako n’amuyimiriza ng’ayambibwako abavubuka abalala ne bamutulisa amaka n’okumukosa akawago.
Ezekeri Igole 28, ow’e Kakira - Bugobi West mu Ggombolola y’e Kisozi e Kamuli y’akiguddeko Alooni Muddwaawulira kitaawe w’omuwala Rachael Nangobi, bw’amusanze ng’amutadde ku booda ye ng’amutwala ku kaalo Matuumu - Kisozi.
Igole attottola bwati nga bwe byabadde;
“Nabadde ku siteegi e Buwenge, kasitoma omusajja n’ajja n’andagira mmutwale ku ssundiro ly’amafuta erya Delta. Twavuzeeko katono ne tusanga omuwala Rachael n’annyimiriza mmutwale e Matuumu.
Bwe twatuuse ku Delta omusajja yavuddeko Rachael n'asigalako era nabadde nkyavuga ne nsanga omusajja omulala naye n’alinnya ng’agenda Matuumu. Twabadde tetunnagenda wala ne tusanga Muddwaawulira ne banne ne bansika ku pikipiki ne bankuba era Muddwaawulira we yankwattidde obusajja nga bw’andabula nve ku muwala we asoma n’anjasa amaka gonna.
Omuwala yakubye enduulu nti ,”Omusajja wa bandi mumuttira ki?” naye ne bamukuba oluvannyuma n’abeemululako n’adduka.
Omuwala yakubye enduulu kyokka nga tewali alekera awo okunkuba okutuusa abatuuze lwe bazze bali ne badduka.”
Igole yeegaanye eby’okuganza omuwala yadde yakkirizza nti abadde amamumanyi nti azaalwa Matuumu. Omulwadde mu kiseera kino ali mu ddwaaliro e Jinja gye bagezaako okusiba ekisawo ky’ensigo ze n’amaka okulaba oba gasobola okutaasibwa.


text:
Hbopo, PyHbopo, ЛyHbopo — бaHTyaHckий языk Ha зaпaдe yraHды, poдHoй языk Hapoдa Hbopo (бaHbopo). ДиaлekTы: OpyHbopo, PyTarBeHдa.
Okpyra: XoиMa, MacиHди, БyHдибyrиo, KaMBeHre, Kибaлe.
ПepBaя элeMeHTapHaя rpaMMaTиka и Hbopo-aHrлийckий cлoBapb oпyблиkoBaHы B 1902 roдy пpoTecTaHTckиM MиccиoHepoM Гapи MэддokcoM (Harry Edward Maddox).
«Kara na kara Kigambo akaba aroho, Kigambo akaba ali hamu na Ruhanga kandi Kigambo akaba ali Ruhanga. Okurugirra kimu ha kubanza akaba ali hamu na Ruhanga. Ebintu byona bikahangwa nibiraba omuli uwe, kandi uwe haatali busaho kintu kyona ekyahangirwe. Omuli uwe obwomeezi numwo bukaba buli, kandi obwomeezi obu nugwo gwali musana gw'abantu. Omusana ogu gujwera omu mwirima, kandi omwirima tigukaguraazaaga. Hakaba karoho omuntu ayatumirwe Ruhanga, ibara lye nuwe Yohaana. Ogu akaija kuba kaiso ow'okumanyisa eby'omusana, abantu boona nukwo baikirize habwe. Uwe akaba atali musana, baitu akaija kuba kaiso w'eby'omusana».


text:
NZE Mariam Namata mbeera Mutundwe. Eby’obufumbo nnabiwummulamu oluvannyuma lw’okwawukana ne munnange ng’entabwe yava ku nnyazaala wange.
Twayagalana ne taata w’omwana ebitagambika era simanyi oba ndyerabira omukwano gw’omusajja ono.
Yankwana nnina emyaka 18 era okutandika obufumbo twasooka kwagalana okumala omwaka mulamba nga nkyamwetegereza.
Yali yazimba era kino bwe nnakimanya ne ndaba ng’obulamu bwaffe obw’omu maaso butangaavu.
Ennyumba yali yagizimba ku ttaka lya bakadde be era twali bamuliraano ne bazadde be. Mu myaka esatu egyasooka obulamu bwatambula bulungi era nga n’abeewabwe tukwatagana.
Oluvannyuma nnamuzuulamu omuze gw’obwenzi kuba nnamukwata n’abakazi emirundi egiwera naye ne sinoba kuba yali anjagala.
Ate oluusi bwe nnamukwatanga n’omukazi ng’oluvannyuma amuyita n’amukakasa mu maaso gange nga bw’atamwagala.
Natuuka ne nfuna olubuto era luno lwe lwatwawukanya, kuba wano we nnamanyira nti nnyazaala wange yali tanneetaaga.
Olubuto bwe lwaweza emyezi omwenda ne ng’enda mu ddwaaliro. Abasawo bwe bankebera bang’amba nti nnabaana wange yagaana okweggula, nti era okuzaala kijja kuba kizibu..
Nakwatagana ne taata ne tutambulako era eyo gye nnamanyira nga nnyazaala wange bwe yali yansibirako olubuto.
Nnafuna eddagala ne ndinywa era mu nnaku ntono ne nsumulukuka. Bwe nnamala okuzaala nnasalawo obutadda wa musajja kubanga bwe nnamunyumiza eby’olubuto yagaana okubikkiriza.
Ekyasinga okumpaliriza okunoba omusawo eyankolako yaleeta ekifaananyi kya nnyazaala n’amubuuza ebibuuzo wabula ng’awoza kimu nti tanjagaliza kufumba wa mutabani we.
Natambula awalala wangi nga buli gye ng’enda bang’amba nti nnyazaala wange tayagala mbeere na mutabani we, era nange ne mmwesonyiwa.


text:
2 Samwiri 2 Samuel
Chapter 21
1 Awo ne waba enjala ku mirembe gya Dawudi emyaka esatu buli mwaka nga guddirira gunnaagwo; Dawudi n'anoonya amaaso ga Mukama. Mukama n'ayogera nti Lwa Sawulo na lwa nnyumba ye ey'omusaayi, kubanga yatta Abagibyoni.
2 Kabaka n'ayita Abagibyoni n'abagamba: (era Abagibyoni tebaali ba ku baana ba Isiraeri naye ba ku kitimdu ekyasigala eky'Abamoli; n'abaana ba Isiraeri baali babalayiridde: Sawulo n'ayagala okubatta ng'akwatiddwa obuggya olw'abaana ba Isiraeri ne Yuda:)
3 Dawudi n'agamba Abagibyoni nti Naabakolera ki? era naatangirira na ki, mulyoke musabire omukisa obusika bwa Mukama?
4 Awo Abagibyoni ne bamugamba nti si kigambo kya ffeeza oba zaabu eri ffe ne Sawulo oba nnyumba ye; so tekitusaanira kutta muntu yenna mu Isiraeri. N'ayogera nti Kye munaayogera naakibakolera.
5 Ne bagamba kabaka nti Omusajja eyatuzikiriza n'atusalira amagezi, tumalibwewo obutabeera mu nsalo zonna eza Isiraeri,
6 baweeyo eri ffe abasajja musanvu ku batabani be, tubawanike eri Mukama mu Gibeya ekya Sawulo omulonde wa Mukama. Kabaka n'ayogera nti Ndibawaayo.
7 Naye kabaka n'asonyiwa Mefibosesi mutabani wa Yonasaani mutabani wa Sawulo, olw'ekirayiro kya Mukama ekyali wakati waabwe, wakati wa Dawudi ne Yonasaani mutabani wa Sawulo.
8 Naye kabaka n'atwala batabani ba Lizupa muwala wa Aya bombi, be yazaalira Sawulo, Alumoni ne Mefibosesi: ne batabani ba Mikali muwala wa Sawulo abataano, be yazaalira Aduliyeri mutabani wa Baluzirayi Omumekolasi:
9 n'abawaayo mu mikono gy'Abagibyoni, ne babawanikira ku lusozi mu maaso ga Mukama, ne bafiira wamu (bonna) omusanvu: era battibwa mu biro eby'amakungula nga kyebijje bisooke, amakungula ga sayiri nga gatanudde okubaawo.
10 Awo Lizupa muwala wa Aya n'addira ebibukutu n'abyeyalira ku lwazi, okuva ku makungula we gaasookera okutuusa amazzi lwe gabafukibwako agava mu ggulu; n'ataganya nnyonyi za mu bbanga kubagwako emisana newakubadde ensolo ez'omu nsiko ekiro.
11 Ne babuulira Dawudi Lizupa muwala wa Aya, omuzaana wa Sawulo, bye yakola.
12 Dawudi n'agenda n'aggya amagumba ga Sawulo n'amagumba ga Yonasaani mutabani we ku basajja ab'e Yabesugireyaadi, abaali bagabbye mu luguudo olw'e Besusani Abafirisuuti gye baagawanikira ku lunaku Abafirisuuti kwe battira Sawulo e Girubowa:
13 n'aggyayo amagumba ga Sawulo n'amagumba ga Yonasaani mutabani we; ne bakuŋŋaanya amagumba g'abo abaawanikibwa.
14 Ne baziika amagumba ga Sawulo ne Yonasaani mutabani we mu nsi ya Benyamini mu Zeera mu ntaana ya Kiisi kitaawe: ne bakola byonna kabaka bye yalagira. Awo oluvannyuma lw'ebyo Katonda ne yeegayirirwa ensi.
15 Awo Abafirisuuti ne balwana nate ne Isiraeri; Dawudi n'aserengeta n'abaddu be wamu naye n'alwana n'Abafirisuuti: Dawudi n'ayongobera.
16 Awo Isubibenobu ow'oku baana b'erintu liri, obuzito bw'effumu lye sekeri za kikomo ebikumi bisatu, nga yeesibye (ekitala) ekiggya, n'ayagala okutta Dawudi.
17 Naye Abisaayi mutabani wa Zeruyiya n'amuddukirira n'afumita Omufirisuuti n'amutta. Awo abasajja ba Dawudi ne bamulayiyira nga boogera nti Tokyatabaala naffe oleme okuzikiza ettabaaza ya Isiraeri.
18 Awo olwatuuka oluvannyuma lw'ebyo ne waba nate entalo n'Abafirisuuti e Gobu: awo Sibbekayi Omukusasi n'atta Safu ow'oku baana b'erintu liri.
19 Awo ne waba nate entalo n'Abafirisuuu e Gobu; awo Erukanani mutabani wa Yaale-ole-gimu Omubesirekemu n'atta Goliyaasi Omugitti, olunyago lw'effumu lye lwaliŋŋnga omuti ogulukirwako engoye.
20 Ne waba nate entalo e Gaasi, ne wabaayo omusajja omuwanvu ennyo, eyalina engalo omukaaga ku buli mukono n'obugere omukaaga ku buli kigere, omuwendo gwabyo abiri mu bina; era naye yazaalirwa erintu liri.
21 Awo bwe yasoomoza Isiraeri, Yonasaani mutabani wa Simeeyi muganda wa Dawudi n'amutta.
22 Abo abaana baazaalirwa erintu liri e Gaasi; ne bagwa n'omukono gwa Dawudi n'omukono gw'abaddu be.


text:
Yeremiya Jeremiah
Chapter 19
1 Bw'ati bw'ayogera Mukama nti Genda ogule ensumbi ey'ebbumba ey'omubumbi, otwale ku bakadde b'abantu ne ku bakadde ba bakabona;
2 ofulume okugenda mu kiwonvu kya mutabani wa Kinomu ekiri awayingirirwa mu mulyango Kalusiisi, olangirire eyo ebigambo bye nnaakugamba:
3 oyogere nti Muwulire ekigambo kya Mukama, mmwe bassekabaka ba Yuda nammwe abali mu Yerusaalemi; bw'atyo bw'ayogera Mukama w'eggye, Katonda wa Isiraeri nti Laba, ndireeta obubi ku kifo kino, obulyamiriza amatu ga buli muntu alibuwulira.
4 Kubanga bandekawo ne bakaafuwaza ekifo kino, ne bootereza omwo bakatonda abalala obubaane, be batamanyanga bo ne bajjajjaabwe ne bassekabaka ba Yuda; era bajjuza ekifo kino omusaayi ogutaliiko musango;
5 era baazimba ebifo ebigulumivu ebya Baali okwokya batabani baabwe mu muliro okuba ebiweebwayo ebyokebwa eri Baali; kye ssiragiranga so saakyogera so tekyayingira mu mwoyo gwange:
6 kale, laba ennaku zijja, bw'ayogera Mukama ekifo kino lwe kitakyayitibwa nti Tofesi newakubadde nti Kiwonvu kya mutabani wa Kinomu, naye nti Kiwonvu eky'okuttirwamu.
7 Era nditta okuteesa kwa Yuda ne Yerusaalemi mu kifo kino; era ndibagwisa n'ekitala mu maaso g'abalabe baabwe, era n'omukono gw'abo abanoonya obulamu bwabwe: n'emirambo gyabwe ndigigabula okuba eby'okulya eri ennyonyi ez'omu bbanga n'eri ensolo ez'omu nsi.
8 Era ndifuula ekibuga kino ekyewuunyo era okusoozebwanga; buli aliyitawo alyewuunya n'asooza olw'ebibonoobono byakyo byonna
9 Era ndibaliisa omubiri gwa batabani baabwe, n'omubiri gw'abawala baabwe, era balirya buli muntu omubiri gwa mukwano gwe mu kuzingizibwa ne mu kunyigirizibwa abalabe baabwe, n'abo abanoonya obulamu bwabwe kwe balibanyigiriza.
10 Awo n'olyoka omenya ensumbi eyo, abasajja abagenda naawe nga balaba,
11 n'obagamba nti Bw'ati bw'ayogera Mukama w'eggye nti Era bwe ntyo bwe ndimenya abantu bano n'ekibuga kino ng'omuntu bw'amenya ekintu ky'omubumbi ekitayinzika kuyungibwa nate: era baliziikira mu Tofesi okutuusa lwe watalibaawo bbanga lya kuziikamu.
12 Bwe ntyo bwe ndikola ekifo kino, bw'ayogera Mukama, n'abakituulamu, nga nfuula ekibuga kino okuba nga Tofesi:
13 n'ennyumba ez'e Yerusaalemi n'ennyumba za bassekabaka ba Yuda ezoonoonese ziriba ng'ekifo Tofesi, ennyumba zonna ze baayotererezangako waggulu obubaane eggye lyonna ery'eggulu, ne bafukira bakatonda abalala ebiweebwayo ebyokunywa.
14 Awo Yeremiya n'ajja ng'ava e Tofesi Mukama gye yali amutumye okulagula; n'ayimirira mu luggya olw'ennyumba ya Mukama, n'agamba abantu bonna nti
15 Bw'ati bw'ayogera Mukama w'eggye, Katonda wa Isiraeri nti Laba, ndireeta ku kibuga kino ne ku mbuga zaakyo zonna obubi bwonna bwe nnakyogerako; kubanga bakakanyazizza ensingo yaabwe baleme okuwulira ebigambo byange.


text:
Yeremiya Jeremiah
Chapter 11
1 Ekigambo ekyajjira Yeremiya ekyava eri Mukama nti
2 Muwulire ebigambo eby'endagaano eno, era mugambe abasajja ba Yuda n'abo abali mu Yerusaalemi;
3 obagambe nti Bw'ati bw'ayogera Mukama, Katonda wa Isiraeri, nti Omusajja akolimirwe atawulira bigambo bya ndagaano eno,
4 gye nnalagirira bajjajjammwe ku lunaku kwe nnabaggira mu nsi y'e Misiri, mu kikoomi eky'ekyuma, nga njogera nti Mugonderenga eddoboozi lyange mubikolenga nga byonna bwe biri bye mbalagira: bwe mutyo bwe munaabanga abantu bange, nange naabanga Katonda wammwe:
5 ndyoke nnywezenga ekirayiro kye nnalayirira bajjajjammwe, okubawa ensi ekulukuta amata n'omubisi gw'enjuki nga leero. Awo ne ndyoka nziramu ne njogera nti Amiina, ai Mukama.
6 Awo Mukama n'aŋŋamba nti Langirira ebigambo bino byonna mu bibuga bya Yuda ne mu nguudo ez'e Yerusaalemi ng'oyogera nti Muwulire ebigambo eby'endagaano eno mubikole.
7 Kubanga nategeereza ddala bajjajjammwe ku lunaku kwe nnabaggira mu nsi y'e Misiri ne leero, nga ngolokoka mu makya era nga ntegeeza, nga njogera nti Mugondere eddoboozi lyange.
8 Naye ne batagonda so tebaatega kutu kwabwe, naye ne batambulira buli muntu mu bukakanyavu bw'omutima gwabwe omubi: kyennava mbaleetako ebigambo byonna eby'endagaano eno, gye nnabalagira okukolanga, naye ne batabikola.
9 Awo Mukama n'aŋŋamba nti Okwekobaana kulabise mu basajja ba Yuda ne mu abo abali mu Yerusaalemi.
10 Bakyuse okudda mu butali butuukirivu bwa bajjajjaabwe abaagaana okuwulira ebigambo byange; era bagoberedde bakatonda abalala okubaweerezanga: ennyumba ya Isiraeri n'ennyumba ya Yuda bamenye endagaano yange gye nnalagaana ne bajjajjaabwe.
11 Mukama kyava ayogera bw'ati nti Laba, ndibaleetako obubi bwe bataliyinza kuwona; era balinkaabirira, naye siribawuliriza.
12 Awo ebibuga bya Yuda n'abo abali mu Yerusaalemi baligenda ne bakaabirira bakatonda be bootereza obubaane: naye tebalibalokolera n'akamu mu biro mwe balabira ennaku.
13 Kubanga ebibuga byammwe bwe byenkana obungi, ne bakatonda bo bwe benkana bwe batyo, ai Yuda; era ng'enguudo ez'e Yerusaalemi bwe zenkana obungi, bwe musimbidde bwe mutyo ebyoto ekintu ekikwasa ensonyi, ebyoto eby'okwoterezangako obubaane eri Baali.
14 Kale ggwe tosabiranga bantu bano, so tobayimusizanga kukaaba newakubadde okusaba: kubanga siribawulirira mu biro mwe balinkaabirira olw'ennaku ze balabye.
15 Muganzi wange afaayo ki mu nnyumba yange, kubanga akoze eby'obukaba n'abangi, n'omubiri omutukuvu gukuvuddeko? bw'okola obubi lw'osanyuka.
16 Mukama yakutuuma erinnya nti Omuzeyituuni ogwera, omulungi nga guliko ebibala ebirungi: n'eddoboozi ery'oluyoogaano olunene agukumyeko omuliro, n'amatabi gaagwo gamenyese.
17 Kubanga Mukama w'eggye eyakusimba akwogeddeko obubi, olw'obubi obw'ennyumba ya Isiraeri n'obw'ennyumba ya Yuda bwe beekolera nga bansunguwaza olw'okwotereza Baali obubaane.
18 Awo Mukama n'akimmanyisa ne nkimanya: kale n'olyoka ondaga ebikolwa byabwe.
19 Naye nali ng'omwana gw'endiga omuwombeefu ogutwalibwa okuttibwa; so saamanya nga bansalidde enkwe, nga boogera nti Tuzikirize omuti wamu n'ebibala byagwo, tumuzikirize mu nsi ey'abalamu, erinnya lye baleme okulijjukira nate.
20 Naye, ai Mukama w'eggye, asala emisango egy'ensonga, akema emmeeme n'omutima ndabe eggwanga ly'oliwalana ku bo: kubanga ggwe ntegeezezza ensonga yange.
21 Mukama kyava ayogera bw'ati eby'abasajja aba Anasosi abanoonya obulamu bwo nga boogera nti Tolaguliranga mu linnya lya Mukama, omukono gwaffe guleme okukutta:
22 Mukama w'eggye kyava ayogera bw'ati nti Laba, ndibabonereza: abavubuka balifa kitala; batabani baabwe ne bawala baabwe balifa njala;
23 so tebaliba na balifikkawo: kubanga ndireeta obubi ku basajja aba Anasosi, gwe mwaka mwe balijjirirwa.


text:
Bya MARTIN NDIJJO
EKITIIBWA n’omukwano by’ondaze sirina kye nnyiza kukusasula okuggyako okukwagala obulamu bwange bwonna. Bino by’ebimu ku bigambo ebyakubizza abagenyi enduulu n’engalo ezitasalako nga Juliet Nakawooya ayanjula omusasi wa Bukedde, James Kabengwa n’amwawula mu basajja abakyanoonya.
Kabengwa naye yamuzzeemu nti, “nange nneeyama obutakujuza.” Ate olwo enduulu n’emizira ne biddamu buto. Omukolo gwabadde Maya ku lw’e Masaka ku Ssande ya wiiki ewedde mu maka g’omugenzi Dissan Kizza.
Abaawerekedde ku Kabengwa nga basitudde riigi gye yatonedde abazadde. Ekif; Martin Ndijjo.
Kabengwa yawerekeddwaako bakozi banne, abooluganda n’emikwano okwabadde n’ababaka ba palamenti Moses Kasibante owa Lubaga North ne Dr. Lulume Bayiga owa Buikwe South. Kuno kwossa bakansala abaakulembeddwa omumyuka wa Loodi Meeya, Sulaiman Kidandala.
Kasibante yasibiridde abafumbo entanda bwe yababuuliridde okwewala eng’ambo, babeere bakkakkamu n’okwesigang’ana.
Kabengwa yaddugazza oluggya lw’abako ng’enjogera y’ennaku zino bw’egamba bwe yabeettikkidde ebirabo omwabadde fi irigi, kuuka, ensawo za ssukaali, omuceere, omun- nyo, ebyokunywa, ekkanzu n’ebirala. Nakawooya yakyusizza engoye emirundi esatu.
Bassenga nga bagabula Kabengwa (ku kkono) ne kalabaalaba we Mwanje empombo. Ekif; Martin Ndijjo.
Ebirala ku mbaga.
http://www.bukedde.co.ug/news/65912-omusheshe-yeewangulidde-omukozi-wa-bukedde.html


text:
Chapter 14
1 Omutima gwammwe tegweraliikiriranga: mukkirize Katonda, era nange munzikirize.
2 Mu nnyumba ya Kitange mulimu ebifo bingi eby'okubeeramu. Singa tekiri bwe kityo, nandibagambye; kubanga ŋŋenda okubateekerateekera ekifo.
3 Era oba nga ŋŋenda okubateekerateekera ekifo, ndikomawo nate ne mbatwala gye ndi; nze gye ndi, nammwe mubeere eyo.
4 Era gye ŋŋenda, ekkubo mulimanyi.
5 Tomasi n'amugamba nti Mukama waffe, tetumanyi gy'ogenda; ekkubo tulimanyi tutya?
6 Yesu n'amugamba nti Nze kkubo, n'amazima n'obulamu: tewali ajja eri Kitange, wabula ng'ayita mu nze.
7 Singa muntegedde, ne Kitange mwandimumanye: okusooka kaakano mumutegeera era mumulabye.
8 Firipo n'amugamba nti Mukama waffe, tulage Kitaffe, kale kinaatumala.
9 Yesu n'amugamba nti Kasookedde mbeera nammwe, ebiro ebingi bwe bityo, era tontegeeranga, Firipo? Alabye ku nze, ng'alabye ku Kitange; kiki ekikwogeza ggwe nti Tulage Kitaffe?
10 Tokkiriza nga nze ndi mu Kitange, ne Kitange ali mu nze? Ebigambo bye mbagamba nze, sibyogera ku bwange nzekka; naye Kitange bw'abeera mu nze akola emirimu gye.
11 Munzikirize nga nze ndi mu Kitange, ne Kitange mu nze: oba munzikirize olw'emirimu gyokka.
12 Ddala ddala mbagamba nti Akkiriza nze emirimu gye nkola nze, naye aligikola; era alikola egisinga egyo obunene; kubanga nze ŋŋenda eri Kitange.
13 Na buli kye munaasabanga mu linnya lyange, ekyo nnaakikolanga, Kitange agulumirizibwenga mu Mwana.
14 Bwe munansabanga ekigambo mu linnya lyange, ekyo nnaakikolanga.
15 Oba nga munjagala, munaakwatanga ebiragiro byange.
16 Nange ndisaba Kitange, naye alibawa Omubeezi omulala, abeerenga nammwe emirembe n'emirembe.
17 Omwoyo ow'amazima: ensi gw'eteyinza kukkiriza; kubanga temulaba, so temutegeera: mmwe mumutegeera; kubanga abeera gye muli, era anaabanga mu mmwe.
18 Siribaleka bamulekwa; nkomawo gye muli.
19 Esigadde ekiseera kitono, ensi obutandaba nate; naye mmwe mundaba: kubanga nze ndi mulamu nammwe muliba balamu.
20 Ku lunaku olwo mulitegeera mmwe nga nze ndi mu Kitange, nammwe mu nze, nange mu mmwe.
21 Alina ebiragiro byange, n'abikwata, oyo nga ye anjagala: anjagala anaayagalibwanga Kitange, nange nnaamwagalanga, nnaamulabikiranga.
22 Yuda (atali Isukalyoti; n'amugamba nti Mukama waffe; kibadde kitya ggwe okugenda okutulabikira ffe, so si eri ensi?
23 Yesu n'addamu n'amugamba nti Omuntu bw'anjagala, anaakwatanga ekigambo kyange: ne Kitange anaamwagalanga, era tunajjanga gy'ali, tunaatuulanga gy'ali.
24 Atanjagala takwata bigambo byange: n'ekigambo kye muwulira si kyange, naye kya Kitange eyantuma.
25 Ebigambo ebyo mbabuulidde nga nkyali nammwe.
26 Naye Omubeezi, Omwoyo Omutukuvu, Kitange gw'alituma mu linnya lyange, oyo alibayigiriza byonna, alibajjukiza byonna bye nnabagamba.
27 Emirembe mbalekera; emirembe gyange ngibawa: si ng'ensi bw'ewa, nze bwe mbawa. Omutima gwammwe tegweraliikiriranga so tegutyanga.
28 Muwulidde bwe mbagambye nti ŋŋenda, era nkomawo gye muli. Singa munjagala, mwandisanyuse kubanga ŋŋenda eri Kitange: kubanga Kitange ansinga obukulu.
29 Kaakano mbagambye nga tekinnaba kubaawo, lwe kiribaawo mulyoke mukkirize.
30 Sikyayogera nnyo nate nammwe; kubanga afuga ensi ajja: naye tandiiko kigambo;
31 naye ensi etegeere nga njagala Kitange, era Kitange bwe yandagira, bwe ntyo bwe nkola. Mugolokoke, tuve wano.


text:
Ebyabaleevi Leviticus
Chapter 26
1 Temwekoleranga bifaananyi, so temwesimbiranga kifaananyi kyole, newakubadde empagi, so temuteekanga mu nsi yammwe jjinja lyonna eririko enjola, okulivuunamiranga: kubanga nze Mukama Katonda wammwe.
2 Mwekuumanga ssabbiiti zange, ne mussangamu ekitiibwa awatukuvu wange: nze Mukama.
3 Bwe munaatambuliranga mu mateeka gange ne mwekuumanga ebiragiro byange ne mubikola;
4 kale naawanga enkuba yammwe mu ntuuko zaayo, n'ensi eneebalanga ekyengera kyayo, n'emiti egy'omu nnimiro ginaabalanga ebibala byagyo.
5 N'okuwuula kwammwe kunaatuukanga ku kunoga zabbibu, n'okunoga kunaatuukanga ku biro eby'okusigiramu: era munaalyanga emigaati gyammwe okukkuta, ne mutuula mu nsi yammwe mirembe.
6 Nange naawanga emirembe mu nsi, era munaagalamiranga so tewaabenga anaabatiisanga: era ndimalawo ensolo embi mu nsi, so n'ekitala tekiiyitenga mu nsi yammwe.
7 Nammwe munaagobanga abalabe bammwe, era bannagwanga mu maaso gammwe n'ekitala.
8 Era abataano ku mmwe banaagobanga ekikumi, n'ekikumi ku mmwe banaagobanga akakumi: n'abalabe bammwe banaagwanga mu maaso gammwe n'ekitala.
9 Era naabassangako omwoyo, ne mbazaalisa, ne mbaaza; era naanywezanga endagaano yange nammwe.
10 Era munaalyanga ku byaterekebwa edda ebyaludde, era munaafulumyanga eby'edda olw'ebiggya.
11 Era naateekanga ennyumba yange mu mmwe: n'obulamu bwange tebuubakyawenga.
12 Era naatambuliranga mu mmwe ne mbeera Katonda wammwe, nammwe munaabanga bantu bange.
13 Nze Mukama Katonda wammwe eyabaggya mu nsi y'e Misiri, muleme okuba abaddu baabwe; era mmenye ebisiba eby'ekikoligo kyammwe, ne mbatambuza nga mwesimbye.
14 Naye bwe mutampulirenga ne mutakola biragiro bino byonna:
15 era bwe munaagaananga amateeka gange, n'obulamu bwammwe bwe bunaakyawanga emisango gyange, n'obutakola ne mutakolznga biragiro byange byonna, naye ne muleka endagaano yange:
16 nange naabakolanga bwe nti; naalagiranga entiisa okubeera ku mmwe, akakono n'omusujja, ebinaamalangamu amaaso, ne bikoozimbya obulamu: era munaasigiranga busa ensigo zammwe, kubanga abalabe bammwe banaaziryanga.
17 Era naaboolekezanga amaaso gange, nammwe munaakubibwanga mu maaso g'abalabe bammwe: ababakyawa be banaabafuganga; era munaddukanga nga tewali agoba.
18 Era n'ebyo byonna bwe binaalemwanga okubampuliza, kale ndyeyongera emirundi musanvu okubabonereza olw'ebibi byammwe.
19 Era naamenyanga amalala ag'obuyinza bwammwe; era naafuulanga eggulu lyammwe okuba ng'ekyuma, n'ettaka lyammwe okuba ng'ekikomo:
20 n'amaanyi gammwe ganaagenderanga busa: kubanga ensi yammwe teebalenga kyengera kyayo, so n'emiti egy'omu nsi tegiibalenga bibala byagyo.
21 Era bwe munaatambuliranga mu kuyomba nange, ne mutampulira; ndyeyongeranga emirundi musanvu okubaleetako ebibonyoobonyo ng'ebibi byammwe bwe binaabanga.
22 Era naasindikanga mu mmwe ensolo ey'omu nsiko, eneebanyagangako abaana bammwe, era eneezikirizanga ebisibo byammwe, era eneebakendeezanga; n'amakubo gammwe ganaazikanga:
23 Era n'ebyo bwe binaalemwanga okubakomyawo gye ndi, naye ne mutambuliranga mu kuyomba nange;
24 kale nange naatambuliranga mu kuyomba nammwe; era naabakubanga emirundi musanvu, nze mwene, olw'ebibi byammwe.
25 Era naabaleetangako ekitala, ekinaawalananga eggwanga ery'endagaano; era munaakuŋŋaanyizibwanga wamu mu bibuga byammwe: era naasindikanga kawumpuli ku mmwe; era munaagabulwanga mu mukono gw'omulabe.
26 Bwe nnaamenyanga omuggo gwammwe ogw'omugaati, abakazi kkumi banaayokeranga emigaati gyammwe mu kabiga kamu, era banazzanga nate emigaati gyammwe nga bagipimye mu minzani: era munaalyanga ne mutakutta.
27 Era n'ebyo byonna bwe binaalemwanga okubampuliza, naye ne mutambuliranga mu kuyomba nange;
28 kale naatambuliranga mu kuyomba nammwe mu kiruyi; era naababonerezanga emirundi musanvu olw'ebibi byammwe.
29 Era munaalyanga ennyama ya batabani bammwe, n'ennyama ya bawala bammwe gye munaalyanga.
30 Era naazikirizanga ebifo byammwe ebigulumivu ne nsuulira ddala ebifaananyi byammwe eby'enjuba, ne nsuula emirambo gyammwe ku mirambo gy'ebifaananyi byammwe; n'obulamu bwange bunaabakyawanga.
31 Era naazisanga ebibuga byammwe, era naafuulanga awatukuvu wammwe malungu, so siiwulirenga lusu lw'akaloosa kammwe.
32 Era naafuulanga ensi ddungu: n'abalabe bammwe abagituulamu banaagyewuunyanga.
33 Nammwe naabasaasaanyanga mu mawanga, ne nsowola ekitala okubagoberera: n'ensi yammwe eneebanga ddungu, n'ebibuga byammwe binaazikanga.
34 Awo ensi n'eryokanga esanyukira ssabbiiti zaayo, ennaku zonna z'eneezikiranga nammwe nga muli mu nsi y'abalabe bammwe; awo ensi n'eryokanga ewummula n'esanyukira ssabbiiti zaayo.
35 Ennaku zonna z'eneezikiranga eneewummulanga; okuwummula okwo kw'etabanga nakwo ku ssabbiiti zammwe nga mukyalimu.
36 N'abo abanaasigalangawo ku mmwe, naasindikanga obutabaamu mwoyo mu mutima gwabwe mu nsi z'abalabe baabwe: n'eddoboozi ly'akasubi akamenyeka linaabagobanga; era banaddukanga ng'omuntu bw'adduka ekitala; era banaagwanga nga tewali agoba.
37 Era banaalinnyagananga bokka na bokka, ng'abadduka ekitala, nga tewali agoba: so temuubenga na maanyi okuyimirira mu maaso g'abalabe bammwe.
38 Era munaazikiriranga mu mawanga, n'ensi y'abalabe bammwe eneebalyanga.
39 N'abo abanaasigalangawo ku mmwe banaakoozimbiranga mu butali butuukirivu bwabwe mu nsi z'abalabe bammwe; era ne mu butali butuukirivu bwa bajjajja baabwe mwe banaakoozimbiranga wamu nabo.
40 Era banaayatulanga obutali butuukirivu bwabwe, n'obutali bu tuukirivu bwa bajjajja baabwe, mu kusobya kwabwe kwe bansobyako, era nga tebaatambula nange,
41 era nga kyennaava ntambulira nange mu kuyomba nabo ne mbaleeta mu nsi y'abalabe baabwe, kubanga baatambulira mu kuyomba nange: kale omutima gwabwe ogutali mukomole bwe gunaatoowazibwanga, kale ne bakkiriza okubonerezebwa kw'obutali butuukirivu bwabwe;
42 awo ne ndyoka njijukira endagaano yange gye nnalagaana ne Yakobo; era n'endagaano gye nnalagaana ne Isaaka, era n'endagaano yange gye nnalagaana ne Ibulayimu naagijjukiranga: era najjukiranga ensi.
43 Era ensi banaagirekanga, n'esanyukira ssabbiiti zaayo, ng'ekyazise bo nga tebaliimu; era banakkirizanga okubonerezebwa kw'obutali butuukirivu bwabwe: kubanga baagaana emisango gyange, eyo ye nsonga, n'obulamu bwabwe ne bukyawa amateeka gange.
44 Era naye ebyo byonna nga bimaze okubaawo, bwe banaabanga nga bali mu nsi y'abalabe baabwe, siibagaanenga, so siibakyawenga, okubazikiririza ddala, n'okuleka endagaano yange gye nnalagaana nabo: kubanga nze Mukama Katonda waabwe:
45 naye najjukiranga ku lwabwe endagaano ya bajjajja baabwe, be nnaggya mu nsi y'e Misiri mu maaso g'amawanga, ndyoke mbeerenga Katonda waabwe: nze Mukama.
46 Ago ge mateeka n'emisango n'ebiragiro Mukama bye yassaawo wakati we n'abaana ba Isiraeri ku lusozi Sinaayi n'omukono gwa Musa.


text:
MU 1960 Abaganda bwe beekyawa ne balangirira Buganda bwe bagikutudde ku Uganda, Abacholi be bamu ku abo abaakuba akalaakya nga bawoza nga bwe kitasoboka Buganda okukutulwa ku Uganda.
Kati nga waakayita emyaka 53 Abaacholi ate be bagamba nga bwe bajja okukutula Acholi ku Uganda batondewo Nile Republic!
Ku luli teriyafaayo kuwuliriza nsonga ezaatuusa Abaganda okwekyawa n’okusalawo ekyo kye baali basazeewo.
Bangi baagendera ku njogera egamba nti, “Ennaku eruma munno ggwe tekulobera kwebaka”.
Abacholi baasika busisi bikunta nga babizza ku mutwe ne bafuluuta ne baleka Abaganda bafe nnaku yaabwe.
Abacholi balina ebibatuusizza ku kwekyawa n’okusalawo ekitakoleka. Era ku mulundi guno Bannayuganda ab’ebitundu ebirala tebasaanye kuziinuuka buziinuusi nga bawoza “Eziruma munno”.
Ebiruma Abacholi bisaana okutunulwamu n’okusalira amagezi bigonjoolwe.
Eggwanga Uganda lirabika litudde ku nkato. Ebitundu bingi ebiryegattiramu birina ebibiruma.
Anti ne Buganda eyasooka okutiisatiisa okwekutulako, nayo ebyayo tebigonjoolwanga ekyalina ebintu byayo ebitannagiddizibwa.
Wabula okulinda buli kitundu ekirinabye kisaba kimale kutiisatiisa kwesalako olwo kiryoke kikolerwe ku bikiruma, eyo ejja kuba nkola ya mutawaana nnyo eyinza n’okutuusa eggwanga
lyonna okukonziba.
Tetusaanye kulinda Uganda kuwagukawaguka olwo ebizibu bya buli kitundu biryoke byogerweko era bikolweko.
Ky’ekiseera okutuula awamu nate okuteesa ku ggwanga lyaffe n’ebyo ebiruma abantu baalyo aba buli kitundu.
Abacholi baatuuse n’okutiisatiisa nti nga beekutuddeko, Nile Republic yaabwe bajja kugigatta ku Southern Sudan eggwanga ery’oku muliraano.
Kyokka n’okwo kwonna kujja kuba kukootakoota mu ga lumonde. Abacholi bakyayinza okusengukira mu South Sudan ate ne batuuka eyo ne basanga ng’ebizibu ebiriyo bisinga ebyo ebibagobye ewaabwe mu Uganda.
Ekyalisinzeeko kwe kutuula ng’eggwanga twogere ku bizibu Abacholi bye balina, ebibatuusizza n’okwegomba okwegatta ku South Sudan eggwanga etto erikyayavula obwavuzi!
Sso ng’ate waliwo ebiruma abantu ebitalibadde bizibu kugonjoola.
Gamba ab’e Mmengo bwe baba n’ekizibu ky’obwavu, kyokka nga Gavumenti bagibanja obuwumbi 19 era nga ly’ebbanja ne Gavumenti ly’ekkiriza nti yalirya.
Kale okuggyako effubitizi nga lye bagamba eriyuliza omufu olubugo, ekyo ekizibu ky’ebbanja
ery’obuwumbi 19 bwokka, kyaliremye kitya okugonjoolwa n’okwongera okuleetawo okwegatta?
Wo Mzee Zedde ng’alabye ennaku! Teebereza obanga ne Museveni y’atandise nate okwesiba
essanja ng’atulengeza ebisanja ebijja, kale olwo abantu banaagenda batya mu bisanja ng’emmeeme zibakuusidde ng’ekisinziiro ky’ensowera tebasasuddwa mabanja gaabwe , sso nga n’Abacholi bawankawanka tebakoleddwa ku bibaluma?
Nedda bagundi muve mu kandolindoli ka Abby Mukiibi mubeeko bye mugonjoola. Gwe
muddiza ebintu bye mubimuddize, n’owa sente ze muzimusasule awatali kudda mu kulagaalaganya. Okubukutira mu ssanja ng’abantu emmeeme tezibatukudde tekijja kuyamba. Sikulimba.


text:
My Inner Beast
My Inner Beast(Omutima gwefubitizi) Kino kyekibumbe ekiweza obuzito bwa kilo 1000(ton)era kyakolwa munkokoto enzirugavu era Jens Galschiot.Omwaka 1993 mu november ebibumbe binno ebiwera 20 byasimbwa mu bibuuga ebiwereladala amakuumi abbiri 20 okwetorola bulaya nga taweredwa lusa okuva mubakulu.Musaawa 55 zokka omulimu guno gwali guwede era gwawomwamu omutwe banakyawa abawerela ddala kikuumi 100 era nga kino kyekyali ekirabo kya buli kibuuga ekyo mwebyasimbwa.
This is an excerpt from the article My Inner Beast from the Wikipedia free encyclopedia. A list of authors is available at Wikipedia.


text:
EBYONGIRWEHO
Ekiro ky’Okucwa Omusango—Nikimanyisa Ki?
EKIRO eky’okucweramu omusango okitekerezaho ota? Baingi batekereza ngu abantu omu n’omu nibaija kwemerezebwa omu maiso g’entebe y’Obukama eya Ruhanga. Obwo nu, Ruhanga acwere buli omu omusango. Abamu nibaija kuhebwa ekisembo ky’okugenda omuiguru kandi abandi nibaija kutwarwa omu kubonabonesebwa okw’ebiro n’ebiro. Kyonka yo Baibuli etuha kisisani kindi ha kiro kinu. Ekigambo kya Ruhanga kitusoborra ngu akasumi ako tikali k’okutiinisa, kyonka k’okunihira n’okufoora ebintu bihyaka.
Omu kitabu ky’Okusuku’rwa 20:11, 12, tusoma omukwenda Yohana nasoborra ekiro ky’okucweraho omusango: “Narora ekitebe ky’obukama ekikoto ekirukwera, nogu ayaikalireho ensi niguru byairuka amaisoge, kunu ekikaro kyabu kitazoke. Narora abafu, abakuru nabato bemerire omumaiso gekitebe ky’obukama, nebitabu byasukurwa. N’ekitabu ekindi kyasukurwa, nikyo ky’obwomezi. Abafu bacwerwa omusango obwebi ebyahandikirwe omubitabu nkengeso zabu okuzikaba ziri.” Noha Mucwi w’emisango arukubazibwaho hanu?
Yahwe Ruhanga nuwe Mucwi w’emisango arukuki’rayo kimu. Kyonka omulimo gw’okucwa emisango akaguha omuntu ondi. Okusigikira ha Engeso 17:31, omukwenda Paulo akagamba ngu Ruhanga “akataho ekiro ekyalicweramu omusango ogw’obulyo ogw’ensi zona, omu omuntu ou yakomeremu.” Omucwi w’emisango ay’akomerwe nuwe Yesu Kristo ayahumbwirwe. (Yohana 5:22) Baitu ekiro ky’Okucweraho Omusango kiritandika ddi? Kandi kirimara kasumi ki?
Ekitabu ky’Okusuku’rwa kyoleka ngu Ekiro ky’okucweraho omusango kitandika hanyuma y’obulemu bwa Hara-magedoni, entekaniza ya Setani ha nsi emazire kuhwerekerezebwa.* (Okusuku’rwa 16:14, 16; 19:19-20:3) Hanyuma ya Hara-magedoni, Setani n’abadaimoni be baliboherwa omu kiina ekitaina ha kigarukira kumara emyaka rukumi. Omu kasumi ako, 144,000 abakugenda omuiguru baliba bacwi b’emisango kandi balirema “nkabakama hamu na Kristo kumara emyaka rukumi.” (Okusuku’rwa 14:1-3; 20:1-4; Abarumi 8:17) Ekiro ky’okucweraho omusango tikikwija kutwara akasumi k’esaha 24 zonka. Nikija kumara emyaka rukumi.
Omu kasumi k’emyaka egyo rukumi, Yesu Kristo “alicwera omusango abomezi nabafiire.” (2 Timoseo 4:1) “Abomezi” baliba “abekitebe kingi” abaliba barabire ha bulemu bwa Hara-magedoni. (Okusuku’rwa 7:9-17) Kandi omukwenda Yohana akarora “abafu…bemerire omu maiso g’ekitebe ky’obukama” ky’okucweraho emisango. Nk’oku Yesu yaraganize, “abo abali omu bituro balihuli’ra irakalye [lya Kristo] kandi balirugamu” kuraba omu kuhumbuka. (Yohana 5:28, 29; Engeso 24:15) Baitu balicwerwa omusango kusigiki’ra haki?
Okusigikira ha kwolekwa kw’omukwenda Yohana, “ebitabu bikasukurwa,” “nabafu bacwerwa omusango obwebi ebyahandikirwe omu bitabu nkengeso zabu okuzikaba ziri.” Ebitabu ebyo, nibyo bihandiiko by’ebintu abantu ebi baakozere enyuma? Nangwa, okucwa omusango tikwija kusigikira ha bikorwa abantu bakozere batakafiire. Ekyo nitukimanya tuta? Baibuli egamba: “Anyakufa buli aihirweho omusango gwekibi.” (Abarumi 6:7) Abantu abarahumburwa tibaija kujunwa ebibi ebi baakozere. Ebitabu ebirasuku’rwa nibitekwa kuba nibyeme’raho habw’ebintu ebindi, Ruhanga eby’alitwetagisa. Kusobora kwomera ebiro n’ebiro abo abararaba omu bulemu bwa Hara-magedoni naabo abarahumburwa nibatekwa kworobera ebiragiro bya Ruhanga oteranizeho n’ebyo Yahwe eby’aliba natwetagisa omu kasumi k’emyaka orukumi. Nahabwekyo, abantu baija kucwerwa omusango kusigikira hali ebyo ebi barakora omu kasumi k’ekiro ky’okucweraho omusango.
Ekiro ky’okucweraho omusango nikija kuha abantu obukaikuru n’obukaikuru omugisa ogukubandinza kimu kwega ha Ruhanga eby’agonza n’okubiko’raho. Kinu nikimanyisa ngu nihaija kubaho omulimo mukoto ogw’okwegesa. Mananu, “ebyobulyo byawe obubiri omu nsi, abaikara hansi nibega okuhiki’ra.” (Isaya 26:9) Kyonka, tibali boona abaraikiriza kukora Ruhanga eby’agonza. Isaya 26:10 rugamba: “Embabazi n’obuziriko’rwa omubi, talyega eby’okuhiki’ra, nomu nsi eyokuhiki’ra naho alikora eby’okusisa, kunu talirora obukuru bwa Yahwe.” Ababi banu balihwerekerezebwa kimu omu kiro ky’okucweramu omusango.—Isaya 65:20.
Ekiro ky’okucweraho omusango hali kirihikira hampero yakyo, abantu ‘baliba bafookere bomezi’ nk’abantu abahikirire. (Okusuku’rwa 20:5) Ekiro ky’okucweramu omusango kirigarra abantu kuba abahikirire nkoku bakaba bali omu kubanza. (1 Abakolinso 15:24-28) Hanyuma halibaho okulengesebwa okurukusembayo. Setani alitaisurwa kuruga omu nkomo alengeho kulengesa abantu omurundi ogurukusembayo. (Okusuku’rwa 20:3, 7-10) Abantu abalyanga kumuhondera baliseme’rwa okunihiza kwa Baibuli okuhikirire: “Abahikirire baligwetwa ensi, kandi baragikaramuga ebiro n’ebiro.” (Zabuli 37:29) Ego, ekiro ky’okucweramu omusango kiriba ky’omugisa hali abantu boona abesigwa!
* Ha bikwatiraine na Hara-magedoni, nosabwa kurora omu Insight on the Scriptures, Omuzingo 1, empapura 594-5, 1037-8, n’esuura 20 ey’ekitabu Worship the Only True God, byoona bikaterwa Abakaiso ba Yahwe.


text:
Bya Mumansa
LWAKI okusonda ssente ez’okuzimba Amasiro g’e Kasubi kutuusiza ababaka ba Palamenti ku kudwadwalikana n’okuwalampa Katikkiro Peter Mayiga nga bamutangira mbu aleme kubasabiriza?
Gwe basabiriza aba n’eddembe okuwaayo oba obutawaayo. N’olwekyo okuva Mayiga bw’atagenda mu Palamenti kukwata musolo nti ataaguwe ajja kusibibwa, ababaka baffe ab’ekitiibwa tebasaanye kudwadwalikana, abaagala okuwa ez’e Kasubi leka baziweeyo ate n’abataagala leka balekeyo, kubanga ddembe lyabwe.
Abamu ku babaka Mayiga bamuwadde amagezi ave mu by’okusabiriza mbu kubanga Amasiro g’e Kasubi si ga Buganda wabula kyabulambuzi kya ggwanga lyonna erya Uganda.
Amasiro ka gabe ga Buganda oba ka gabe ga Uganda naye tegaliiwo anti ab’ettima baagookya. Ekyetaagibwa kuzimba kugazzaawo.
Bwe kiba nti Uganda y’erina okugatoolera ensimbi ez’okugazzaawo, leka ababaka ba Palamenti basabe Gavumenti ku buwumbi obubiri bwe yaakawaayo eyongereko obulala mukaaga, kiwonye Mayiga okusabiriza, Amasiro gazimbwe gaggwe.
Ate Mayiga tannayingiza bya kusosola mawanga mu by’okuzimba n’okuzzaawo Amasiro g’e Kasubi. Bwe kityo omubaka Hanifa Kawooya aba adobonkanya eby’Amasiro bw’abiyingizaamu amawanga g’abantu atuuke n’okulaamiriza nti abasinga obungi mu kitundu ky’akiikirira Banyalwanda era bo eby’Amasiro g’Abaganda tebibasala!
Naye kale nga kiki ennyo ekyo Hanifa ekimwerabya munda? Bwe kiba nti ababaka ba Palamenti be bagamba nti Amasiro g’e Kasubi ga Uganda yonna, ate Hanifa ayinza atya okugamba nti Abanyalwanda b’akiikirira tebibakwatako?
Hanifa yasomboola Abanyalwanda abatali Bannayuganda ne bajja bamukubira obululu nga abo b’akiikirira? Okalabye akamwa bwe kali envuba? Akamwa nvuba!
Wabula eby’engeri eyo Katikkiro tebijja kumuterebula. Ne bwe kyalibadde nga mu Palamenti abaayo tebaagala agende kubasabiriza, kale leka agende butereevu mu bantu ababaka abo be bakiikirira bo bajja kumwaniriza ng’era bulijjo bwe bakola.
Katikkiro abantu bajja kumwaniriza kubanga bakimanyi nti tabasabiriza busabiriza afune ensimbi ez’okwegaggawaza, wabula alafuubana kuzzaawo Masiro ge beenyumirizaamu ennyo, era agasobozesa ne Uganda okuteekebwa ku lukalala lw’ensi ezirimu ebyobuwangwa ebisaanye okukuuma mu nsi yonna.
Enkola ya Katikkiro Mayiga ye yasobozesanga Buganda okuzimba ebitebe by’Amasaza n’okukola emirimu egy’enjawulo abalinga Hannifa Kawooya bye bawambye oba okwegwanyiza mu kiseera kino.
Era leka ne Ddwaddwaddwa Mumansa akikinale abuuze: Lwaki ababaka baffe tebeegatta mu kulwanirira Mmengo addizibwe obuyinza obwamusobozesanga okufuna ensimbi ez’okulabirira n’okukola ku byetaagibwa nga Katikkiro tazze mu bya kusabiriza? Mwagala Mayiga asseewo bussa maaso byonna bife ttogge? Ye nga tunaakalaba!


text:
Bya AHMED MUKIIBI
BANNAYUGANDA bawadde endowooza zaabwe ku bajeti y’eggwanga esomwa olwaleero ng’abasinga basaba Gavumenti obutalinnyisa n’okubabinika misolo emingi kubanga embeera mbi ku mirimu ne mu bizinensi ze bakola.
Abasuubuzi abeegattira mu kibiina kya KACITA baalabudde nti singa Gavumenti enaamala gongeza misolo nga tefuddeeyo kuwuliriza ddoboozi ly’abantu, ejja kwesanga ng’emisolo tegifunye okufaananako nga bwe gubadde mu bajeti ewedde.
Olwaleero ku ssaawa 8:30 ez’emisana, Minisita w’Ebyensimbi Maria Kiwanuka,agenda kusoma bajeti y’eggwanga ey’omwaka gw’ebyensimbi 2014/15 esuubirwa okubeera enkakali olw’emisolo emipya egireeteddwa n’egimu ku misolo emikadde egyongezeddwa.
Bajeti ey’omwaka guno (2014/15 ) esuubirwa okuba ya buwumbi obusoba mu 14,000 okusinziira ku kiwandiiko ky’enteekateeka ey’Ebyensimbi ey’eggwanga ekiyitibwa “ National Budget Framework Paper 2014/15.
Ku nsimbi obuwumbi obusoba mu 14,000, Gavumenti z’esuubira okusaasaanya mu mwaka gw’ebyensimbi 2014/15, ensimbi obuwumbi 10,127 Gavumenti egenda kuzeefunira ng’eyita mu makubo agayingiza ssente omuli emisolo n’ebirala ate ezisigadde zisuubira kuva mu bitongole n’amawanga agawola n’okuwa Uganda obuyambi.
Wadde bajeti erimu okulinnyisa emisolo, Minisita Kiwanuka agenda okulangirira n’ enteekateeka gavumenti z’ereese okusitula embeera z’abantu omuli okukola enguudo, amabibiro, amalwaliro n’amasomero ne Pulojekiti omuli ez’abavubuka, n’abakyala.
EBIKULU MU BAJETI ya 2014/15
- Bajeti esuubirwa okuba ya buwumbi obusoba mu 14,000
- Ssente ebitundu 20 ku 100 ebya Bajeti ya 2014/15 zaakuva mu mawanga n’ebitongole ebigabi by’obuyambi
- Obuwumbi 9,834 n’obukadde 700 ze zisuubirwa okukung’aanyizibwa Uganda Revenue Authority (URA) mu mwaka 2014/15.
- Ebyobulamu bisuubirwa okufuna omutemwa gwa kabuwumbi 1,197 n’obukadde 800.
- Ebyenjigiriza byakufuna obuwumbi obusoba mu 1,700 mu bajeti ey’omwaka 2014/15
- Ebyobulimi bisuubirwa okufuna obuwumbi 440.
- Ebyenguudo bigenda kufuna omutemwa ogusinga obunene gwa buwumbi 2,575 n’obukadde 530.


text:
Yeremiya Jeremiah
Chapter 24
1 Mukama yanjolesa, era, laba, ebibbo bibiri eby'ettiini ebiteekeddwa mu maaso ga yeekaalu ya Mukama; Nebukadduleeza kabaka w’e Babulooni ng'amaze okutwala nga musibe Yekoniya mutabani wa Yekoyakimu kabaka wa Yuda n'abakungu ba Yuda wamu ne bafundi n'abaweesi okubaggya mu Yerusaalemi, era ng'abatutte e Babulooni.
2 Ekibbo ekimu kyalimu ettiini nnungi nnyo, ng'ettiini ezisooka okwengera: n'ekibbo eky'okubiri kyalimu ettiini mbi nnyo ezitaliika, kubanga zaayinga obubi.
3 Awo Mukama n'aŋŋamba nti Olaba ki, Yeremiya? Ne njogera nti Ttiini; ettiini ennungi nnungi nnyo; n'embi mbi nnyo ezitaliika, kubanga ziyinga obubi.
4 Awo ekigambo kya Mukama ne kinjijira nga kyogera nti
5 Bw'ati bw'ayogera Mukama Katonda wa Isiraeri nti Ng'ettiini zino ennungi, bwe ntyo bwe ndirowooza abasibe ba Yuda, be nnasindiikiriza okuva mu kifo kino okugenda mu nsi ey'Abakaludaaya, olw'obulungi.
6 Kubanga nditeeka amaaso gange ku bo olw'obulungi, era ndibakomyawo nate mu nsi eno: era ndibazimba so siribaabya; era ndibasimba so siribasimbula.
7 Era ndibawa omutima okummanya nga ndi Mukama: era banaabanga bantu bange, nange naabanga Katonda waabwe: kubanga balikomawo gye ndi n'omutima gwabwe gwonna.
8 Era ng'ettiini embi ezitaliika, kubanga ziyinga obubi; mazima bw'ati bw'ayogera Mukama nti Bwe ntyo bwe ndigabula Zeddekiya kabaka wa Yuda n'abakungu be n'abafikkawo ku Yerusaalemi abaasigala mu nsi eno n'abo abali mu nsi y'e Misiri:
9 ndibagabula okuyuguumizibwa eruuyi n'eruuyi mu nsi zonna eza bakabaka bwe zenkana olw'obubi; okuba ekivume n'olugero n'ekikiino n'ekikolimo mu bifo byonna gye ndibagobera.
10 Era ndiweereza ekitala n'enjala ne kawumpuli mu bo okutuusa lwe balimalibwawo okuva ku nsi gye nnawa bo ne bajjajjaabwe.


text:
Okukungubaga Lamentations
Chapter 3
1 Nze ndi muntu oyo eyalaba ennaku olw'omuggo ogw'obusungu bwe.
2 Yantwala n'antambuliza mu kizikiza so si mu musana.
3 Mazima tata kundeetako mukono gwe okuzibya obudde.
4 Omubiri gwange n'eddiba lyange abikadiyizza; amenye amagumba gange.
5 Anzimbiddeko n'anneetoolooza omususa n'okulumwa.
6 Antuuzizza mu bifo eby'ekizikiza ng'abo abaafa edda.
7 Ankomedde n'okuyinza ne siyinza kufuluma; azitoyezza olujegere lwange.
8 Weewaawo, bwe nkaaba ne nkuba enduulu okubeerwa, aggalira okusaba kwange.
9 Akomedde amakubo gange n'amayinja amateme, akyamizza empitiro zange.
10 Ali gye ndi ng'eddubu eteega, ng'empologoma eri mu bifo eby'ekyama.
11 Akyamizza olugendo lwange, n'antaagulataagula; ansamaalirizza.
12 Anaanudde omutego gwe, n'anteekawo okuba sabbaawa w'akasaale.
13 Ayingizizza mu mmeeme yange ebiri mu mufuko gwe.
14 Nfuuse eky'okusekererwa eri abantu bange bonna; n'oluyimba lwabwe okuzibya obudde.
15 Anzikusizza obubalagaze, annyiyizza abusinso,
16 Era amenye amannyo gange n'oluyinjayinja, ambisseeko evvu.
17 Era wayawula emmeeme yange okuba ewala n'emirembe; nneerabira omukisa bwe gufaanana.
18 Ne njogera nti Amaanyi gabuze, n'okusuubira kwange okuva eri Mukama.
19 Jjukira ennaku zange n'obuyinike bwange, abusinso n'omususa.
20 Emmeeme yange ekyabijjukira, era ekutamye mu nda yange.
21 Nkijjukira ekyo, kyenvudde mbeera n'okusuubira.
22 Kwe kusaasira kwa Mukama ffe obutamalwawo, kubanga ekisa kye tekiggwaawo.
23 Kiba kiggya buli nkya; obwesigwa bwo bungi.
24 Mukama gwe mugabo gwange, emmeeme yange bw'eyogera; kyennaava mmusuubira.
25 Mukama aba mulungi eri abo abamulindirira, eri emmeeme emunoonya.
26 Kirungi omuntu okusuubiranga n'okulindiriranga obulokozi bwa Mukama ng'ateredde.
27 Kirungi omuntu okusitula ekikoligo mu buto bwe.
28 Atuule yekka asirike, kubanga akimutaddeko.
29 Ateeke akamwa ke mu nfuufu oba nga mpozzi wanaabaawo okusuubira.
30 Awe ettama lye eri oyo amukuba; akkute okuvumibwa.
31 Kubanga Mukama talisuula ennaku zonna.
32 Kuba newakubadde ng'aleeta obuyinike, naye alikwatibwa ekisa ng'olufulube lw'okusaasira kwe bwe luli.
33 Kubanga tagenderera kubonyaabonya newakubadde okuluma abaana b'abantu.
34 Okulinnyirira n'ekigere abasibe bonna ab'omu nsi,
35 Okukyamya ensonga y'omuntu mu maaso g'oyo ali waggulu ennyo,
36 N'okulya ensonga, ebyo Mukama tabisiima.
37 Ani oyo ayogera ne kituukirira, Mukama nga takiragidde?
38 Mu kamwa k'oyo ali waggulu ennyo temuvaamu ebibi n'ebirungi?
39 Omuntu omulamu yeemulugunyiza ki, omuntu olw'okubonerezebwa olw'ebibi bye?
40 Tukebere tukeme emitima gyaffe, tukyukire nate eri Mukama.
41 Tuyimuse emitima gyaffe wamu n'engalo zaffe eri Katonda mu gulu.
42 Tusobezza era tujeemye; tosonyiye.
43 Otubisseeko obusungu, n'otuyigganya; osse so tosaasidde.
44 Weebisseeko ekire, okusaba kwafe kuleme okugguka okutuukayo.
45 Otufudde ng'empitambi n'ebisasiro wakati mu mawanga.
46 Abalabe baffe bonna batwasamidde nnyo akamwa kaabwe.
47 Entiisa n'obunnya bitutuuseeko, okunyagibwa n'okuzikirira.
48 Eriiso lyange likulukuta emigga egy'amazzi olw'okuzikirira kw'omuwala w'abantu bange.
49 Eriiso lyange litonnya, terirekaayo, terita n'akatono,
50 Okutuusa Mukama lw'anaatunula wansi n'alaba ng'ayima mu ggulu.
51 Eriiso lyange linakuwaza emmeeme yange olw'abawala bonna ab'ekibuga kyange.
52 Bancoccedde ddala nnyo ng'ennyonyi, ababa abalabe bange awatali nsonga.
53 Bamazeewo obulamu bwange mu nju ey'obunnya, era bansuddeko ejjinja.
54 Amazzi gaakulukuta ku mutwe gwange; ne njogera nti Mmaliddwawo.
55 Nakaabira erinnya lyo, ai Mukama, nga nnyima mu nju ey'obunnya eya wansi ennyo.
56 N'owulira eddoboozi lyange; tokisa kutu kwo kussa mukka kwange, okukaaba kwange.
57 Wasembera ku lunaku kwe nnakukaabirira: n'oyogera nti Totya.
58 Ai Mukama, wawoza ensonga ez'emmeeme yange; wanunula obulamu bwange.
59 Ai Mukama, olabye okujoogebwa kwange; nsalira omusango.
60 Olabye eggwanga lyonna lye bawalana, n'enkwe zonna ze bansalira.
61 Owulidde okuvuma kwabwe, ai Mukama, n'enkwe zonna ze bansalira;
62 Emimwa gy'abo abangolokokerako n'ebyo bye bandowoolezaako okuzibya obudde.
63 Tunuulira okutuula kwabwe n'okuyimuka kwabwe; nze ndi luyimba lwabwe,
64 Olibasasula empeera, ai Mukama, ng'omulimu bwe guli ogw'emikono gyabwe.
65 Olibawa omutima ogukakanyadde, ekikolimo kyo eri bo.
66 Olibayigganya n'obusungu, n'obazikiriza okuva wansi w'eggulu lya Mukama.


text:
Yeremiya Jeremiah
Chapter 38
1 Awo Sefatiya mutabani wa Mallani ne Gedaliya mutabani wa Pasukuli ne Yukali mutabani wa Seremiya ne Pasukuli mutabani wa Malukiya ne bawulira ebigambo Yeremiya bye yabuulira abantu bonna ng'ayogera nti
2 Bw'ati bw'ayogera Mukama nti Asigala mu kibuga muno alifa ekitala n'enjala ne kawumpuli naye oyo afuluma n'agenda eri Abakaludaaya aliba mulamu, n'obulamu bwe buliba munyago gy'ali, era aliba mulamu.
3 Bw'ati bw'ayogera Mukama nti Ekibuga kino tekirirema kuweebwayo mu mukono gw'eggye lya kabaka w'e Babulooni, naye alikimenya.
4 Awo abakungu ne bagamba kabaka nti Tukwegayiridde, omusajja ono attibwe; kubanga anafuya emikono gy'abasajja abalwanyi abasigadde mu kibuga muno, n'emikono gy'abantu bonna, ng'abagamba ebigambo ebifaanana bwe bityo: kubanga omusajja ono tayagaliza mirembe bantu bano wabula obubi.
5 Awo Zeddekiya kabaka n'ayogera nti Laba, ali mu mukono gwammwe: kubanga kabaka si ye ayinza okukola ekigambo kyonna okubaziyiza.
6 Awo ne batwala Yeremiya ne bamusuula mu nnyumba ey'obunnya eya Malukiya omwana wa kabaka eyali mu luggya olw'abambowa: ne bassa Yeremiya n'emigwa. So mu bunnya nga temuli mazzi wabula ebitosi: Yeremiya n'atubira mu bitosi.
7 Awo Ebedumereki Omuwesiyopya omulaawe eyali mu nnyumba ya kabaka bwe yawulira nga batadde Yeremiya mu bunnya; kabaka ng'atudde mu mulyango gwa Benyamini;
8 awo Ebedumereki n'ava mu nnyumba ya kabaka n'agamba kabaka nti
9 Mukama wange kabaka, abasajja bano bakoze bubi mu byonna bye bakoze Yeremiya nnabbi gwe basudde mu bunnya; era ayagala kufiira mu kifo mw'ali olw'enjala: kubanga tewakyali mmere mu kibuga:
10 Awo kabaka n'alyoka alagira Ebedumereki Omuwesiyopya ng'ayogera nti Ggya wano abasajja amakumi asatu obatwale ogende nabo, olinnyise Yeremiya nnabbi ng'omuggya mu bunnya nga tannafa.
11 Awo Ebedumereki n'atwala abasajja abo n'agenda nabo, n'ayingira mu nnyumba ya kabaka wansi w'eggwanika, n’aggyayo ebiwero ebikadde ebyasuulibwa n’enziina envundu n'azissiza ku migwa mu bunnya eri Yeremiya.
12 Awo Ebedumereki Omuwesiyopya n'agamba Yeremiya nti Teeka nno ebiwero bino ebikadde ebyasuulibwa n'enziina envundu mu nkwawa zo wansi w'emigwa. Awo Yeremiya n'akola bw'atyo.
13 Awo ne baggya Yeremiya mu bunnya nga bamuwalula n'emigwa egyo: awo Yeremiya n'abeera mu luggya olw'abambowa.
14 Awo Zeddekiya kabaka n'atuma n'aleeta Yeremiya nnabbi gy'ali mu mulyango ogw'okusatu oguli mu nnyumba ya Mukama: awo kabaka n'agamba Yeremiya nti Naakubuuza ekigambo; tonkisa kigambo kyonna.
15 Awo Yeremiya n'agamba Zeddekiya nti Bwe nnaakubuulira, tonzite? era bwe nnaakuweerera amagezi, tompulirize.
16 Awo Zeddekiya kabaka n'alayirira kyama Yeremiya ng'ayogera nti Nga Mukama bw'ali omulamu eyatukolera emmeeme eno, sirikutta, so sirikuwaayo mu mukono gw'abantu bano abanoonya obulamu bwo.
17 Awo Yeremiya n'alyoka agamba Zeddekiya nti Bw'ati bw'ayogera Mukama, Katonda ow'eggye, Katonda wa Isiraeri, nti Bw'onoofuluma n'ogenda eri abakungu ba kabaka w'e Babulooni, kale emmeeme yo eriba nnamu n'ekibuga kino tekiryokebwa muliro;
18 naawe oliba mulamu n'ennyumba yo: naye bw'otokkirize kufuluma n'ogenda eri abakungu ba kabaka w'e Babulooni, kale ekibuga kino kiriweebwayo mu mukono gw'Abakaludaaya, era balikyokya omuliro, so naawe tolawona mu mukono gwabwe.
19 Awo Zeddekiya kabaka n'agamba Yeremiya nti ntidde Abayudaaya abasenze Abakaludaaya baleme okumpaayo mu mukono gwabwe, ne banduulira.
20 Naye Yeremiya n'ayogera nti Tebalikuwaayo, nkwegayiridde, gondera eddoboozi lya Mukama mu ekyo kye nkugamba: kale lw'oliba obulungi, n'emmeeme yo eriba nnamu.
21 Naye bw'onoogana okufuluma, kino kye kigambo Mukama ky'andaze:
22 Laba, abakazi bonna abasigadde mu nnyumba ya kabaka wa Yuda balifulumizibwa eri abakungu ba kabaka w’e Babulooni, era abakazi abo balyogera nti Mikwano gyo ennyo be baakuwaana, n'okusobola bakusobodde: ebigere byo nga bimaze okutubira mu bitosi, bazze ennyuma.
23 Era balifulumya bakazi bo bonna n'abaana bo eri Abakaludaaya: so toliwona mu mukono gwabwe, naye oliwambibwa n'omukono gwa kabaka w'e Babulooni: era olyokesa omuliro ekibuga kino.
24 Awo Zeddekiya n'alyoka agamba Yeremiya nti Omuntu yenna aleme okumanya ebigambo ebyo, kale tolifa.
25 Naye abakungu bwe baliwulira nga njogedde naawe ne bajja ne bakugamba nti Tubuulire nno bye wagamba kabaka; tokitukisa, naffe tetuukutte; era n'ebyo kabaka bye yakubuulira;
26 kale n'olyoka obagamba nti Naleeta okwegayirira kwange mu maaso ga kabaka aleme okunzizaayo mu nnyumba ya Yonasaani okufiira omwo.
27 Awo abakungu bonna ne bajja eri Yeremiya ne bamubuuza: n'ababuulira ng'ebigambo ebyo byonna bwe byali kabaka bye yali alagidde. Awo ne balekayo okwogera naye; kubanga ekigambo ekyo tekyategeerebwa.
28 Awo Yeremiya n'abeera mu luggya olw'abambowa okutuusa ku lunaku Yerusaalemi lwe kyamenyebwa.


text:
Yobu Job
Chapter 16
1 Awo Yobu n'addamu n'ayogera nti Mpulirizza bingi ebiri bwe bityo:
2 Mwenna muli basanyusa abatagasa.
3 Ebigambo ebitaliimu binaakoma? Oba kiki ekikusosonkereza n'okwanukula n'oyanukula?
4 Era nange nandiyinzizza okwogera nga mmwe bwe mwogera; Emmeeme yammwe singa ebadde mu kifo ky'emmeeme yange, Nandiyinzizza okutunga ebigambo okubanenya, N'okubanyeenyereza omutwe gwange.
5 Naye nandibawadde amaanyi n'akamwa kange, N'okusanyusa kw'emimwa gyange kwandikkakkanyizza obuyinike bwammwe.
6 Newakubadde nga njogera, obuyinike bwange tebunnakkakkana: Era newakubadde nga nzibiikiriza, mpummuzibwa ntya?
7 Naye kaakano ankooyezza: N'ekibiina kyange kyonna okizisizza.
8 Era onkwatidde ddala, ye mujulirwa gye ndi: N'obukovvu bwange bungolokokerako, bunnumiriza mu maaso gange.
9 Antaagudde n'ekiruyi kye, anjigganyizza; Era annumidde obujugu: Omulabe wange ankanulira amaaso.
10 Banjasamidde akamwa kaabwe; Bankubye empi nga banswaza: Bankuŋŋaanirako.
11 Katonda angabula eri atatya Katonda, Era ansuula mu mikono gy'ababi.
12 Nali mpeeraweera n'anjasaamu wakati; Weewaawo, yankwata mu nsingo n'antandaggira okummenyamenya: Era ansimbye okuba sabbaawa ye.
13 Abalasi be banzingizza enjuyi zonna, Ayasaamu ensigo zange so tasonyiwa; Afuka omususa gwange ku ttaka.
14 Agenda yeeyongera okummenyamenya; Anfubutukirako ng'omuzira.
15 Ntunze ebibukutu ku ddiba lyange, Era ntadde ejjembe lyange mu nfuufu.
16 Amaaso gange goonoonese olw'okukaaba amaziga, Ne ku bikowe byange kuliko ekisiikirize ky'okufa;
17 Newakubadde nga temuli kyejo mu ngalo zange, N'okusaba kwange kulongoofu.
18 Ai ensi, tobikka ku musaayi gwange, N'okukaaba kwange kuleme okubaako we kuliwummulira.
19 Ne kaakano, laba, omujulirwa wange ali mu ggulu, N'omuyima wange ali waggulu.
20 Mikwano gyange bannyooma: Naye eriiso lyange lifuuka amaziga eri Katonda;
21 Azibire ensonga y'omuntu eri Katonda, N'ey'omwana w'omuntu eri munne.
22 Kubanga emyaka si mingi bwe giriggwaako, Nditambula olugendo gye ssiriva okukomawo.


text:
Engero Proverbs
Chapter 24
1 Tokwatirwanga buggya abantu ababi, So teweegombanga okuba awamu nabo:
2 Kubanga omutima gwabwe guteesa okujooga, N'emimwa gyabwe gyogera ku ttima.
3 Amagezi ge gazimbya ennyumba; N'okutegeera kwe kuginyweza:
4 N'okumanya kwe kujjuza ebisenge Obugagga bwonna obw'omuwendo omungi era obusanyusa.
5 Omuntu ow'amagezi aba wa maanyi; Weewaawo, omuntu alina okumanya ayongera obuyinza.
6 Kubanga olirwana olutalo lwo n'okuteesa okw'amagezi: Era mu bateesa ebigambo abangi mwe muli emirembe.
7 Amagezi magulumivu nnyo, galema omusirusiru: Tayasama kamwa ke mu mulyango.
8 Agunja okukola obubi, Abantu balimuyita omuntu ow'ettima.
9 Okulowooza kw'omusirusiru kwonoona: Era omunyoomi wa muzizo eri abantu.
10 Bw'ozirika ku lunaku olw'okulabirako obuyinike, Amaanyi go nga matono.
11 Obawonyanga abo abatwalibwa okuttibwa, N'abo abagenda okuttibwa obalekanga.
12 Bw'onooyogeranga nti Laba, tetwamanya kino: Oyo apima emitima takirowooza? N'oyo akuuma emmeeme yo takimaayi? Era talisasula buli muntu ng'omulimu gwe bwe guli?
13 Mwana wange, olyanga omubisi gw'enjuki, kubanga mulungi; N'ebisenge byazo ebiwoomera amatama go.
14 Onoomanyanga ng'amagezi gawoomera bwe gatyo emmeeme yo: Oba ng'ogalabye, awo walibaawo empeera, N'essuubi lyo teririmalibwawo.
15 Toteegera ku nnyumba ya mutuukirivu, ggwe omuntu omubi; Tonyaga kifo ky'awummuliramu:
16 Kubanga omuntu omutuukirivu agwa emirundi musanvu n'ayimuka nate: Naye ababi obuyinike bubasuula.
17 Tosanyukanga omulabe wo bw'agwanga, So n'omutima gwo gulemenga okusanyuka bw'ameggebwanga:
18 Mukama alemenga okukiraba ne kimunyiiza, N'akyusa obusungu bwe okumuvaako.
19 Teweeraliikiriranga olw'abo abakola obubi; So tokwatirwanga buggya ababi:
20 Kubanga tewaliba mpeera eri omuntu omubi; Ettabaaza ey'ababi erizikizibwa.
21 Mwana wange, otyanga Mukama ne kabaka: So teweetabulanga n'abo abaagala okujjululajjulula.
22 Kubanga obuyinike bwabwe buliyimuka nga tebamanyiridde; Era ani amanyi okuzikirira kwabwe bombi?
23 Era na bino bigambo bya bagezigezi. Okusosola mu bantu bw'osala emisango si kirungi.
24 Agamba omubi nti Ggwe mutuukirivu; Abantu banaamukolimiranga, amawanga ganaamutamwanga:
25 Naye abo abamunenya be baliba n'essaayu, N'omukisa omulungi gulibatuukako.
26 Addamu eby'ensonga Anywegera emimwa.
27 Teekateekanga omulimu gwo ebweru, Ogwetegekerenga mu nnimiro; Oluvannyuma n'olyoka ozimba ennyumba yo.
28 Tolumirizanga munno awatali asonga: So tolimbanga na mimwa gyo.
29 Toyogeranga nti Ndimukola nga ye bw'ankoze nze; Ndisasula omusajja oyo ng'omulimu gwe bwe gubadde.
30 Nayita ku nnimiro ey'omugayaavu, N'olusuku olw'emizabbibu lw'oyo atalina kutegeera;
31 Kale, laba, amaggwa nga galubunye lwonna, Omwennyango nga gubisse ku lwo kungulu, N'olukomera lwalwo olw'amayinja nga lusuuliddwa.
32 Awo ne ntunula ne ndowooza nnyo: Nalaba ne mpeebwa okuyigirizibwa.
33 Wakyaliwo okwebaka kutono, okubongoota kutono, Okufunya engalo okwebaka kutono:
34 Bwe kityo obwavu bwo bulituuka ng'omunyazi; N'okwetaaga kwo ng'omusajja akutte ebyokulwanyisa.


text:
Essuula 5
1 Kale mbuulirira abakadde abali mu mmwe nze mukadde munnammwe era omutegeeza w'ebibonoobono bya Kristo, era agabanira awamu ekitiibwa ekigenda okubikkulibwa:
2 mulundenga ekisibo kya Katonda ekiri mu mmwe, nga mukirabirira si lwa maanyi naye lwa kwagala, nga Katonda bw'ayagala so si lwa kwegombanga amagoba mu bukuusa, naye lwa mwoyo;
3 so si ng'abeefuula abaami b'ebyo bye mwateresebwa, naye nga mubeeranga byakulabirako eri ekisibo:
4 Era Omusumba omukulu bw'alirabisibwa, muliweebwa engule ey'ekitiibwa etewotoka.
5 Bwe mutyo, abavubuka, mugonderenga abakadde. Era mwenna mwesibenga obuwombeefu, okuweerezagananga mwekka na mwekka: kubanga Katonda aziyiza ab'amalala, naye abawombeefu abawa ekisa.
6 Kale mwewombeekenga wansi w'omukono ogw'amaanyi ogwa Katonda, alyoke abagulumize ng'obudde buuuse;
7 nga mumusindiikiririzanga ye okweraliikirira kwammwe kwonna, kubanga ye ateeka ku mwoyo ebigambo byammwe.
8 Kale mbuulirira abakadde abali mu mmwe nze mukadde munnammwe era omutegeeza w'ebibonoobono bya Kristo, era agabanira awamu ekitiibwa ekigenda okubikkulibwa:
9 oyo mumuziyizenga nga muli banywevu mu kukkiriza kwammwe, nga mumanyi ng'ebibonoobono ebyo bituukirira eri baganda bammwe abali mu nsi.
10 Era Katonda ow'ekisa kyonna, eyabayitira ekitiibwa kye ekitaggwaawo mu Kristo, bwe mulimala okubonyaabonyezebwako akaseera akatono, ye yennyini alibatuukiriza, alibanyweza, alibawa amaanyi.
11 Oyo aweebwenga obuyinza emirembe n'emirembe. Amiina.
12 Mbaweerezza ebbaluwa mu mikono gya Sirwano ow'oluganda omwesigwa, nga bwe ndowooza, ey'ebigambo ebitono, nga mbabuulirira, ne mbategeeza ng'ekyo kye kisa eky'amazima ekya Katonda; mukinywererengamu.
13 Omukyala ali mu Babbulooni mulonde munnammwe abalamusizza; ne Makko mwana wange.
14 Mulamusagane n'okunywegera okw'okwagala. Emirembe gibeerenga nammwe mwenna abali mu Kristo.


text:
Essuula 12
1 Kale naffe, bwe tulina olufu lw'abajulirwa olwenkana awo olutwetoolodde, twambulenga buli ekizitowa n'ekibi ekyegatta naffe, tuddukenga n'okugumiikiriza okuwakana okuteekeddwa mu maaso gaffe,
2 nga tutunuulira Yesu yekka omukulu w'okukkiriza kwaffe era omutuukiriza waakwo, olw'essanyu eryateekebwa mu maaso ge eyagumiikiriza omusalaba, ng'anyooma ensonyi, n'atuula ku mukono ogwa ddyo ogw'entebe ya Katonda.
3 Kubanga mumulowooze oyo eyagumiikiriza empaka embi ezenkana awo ez'abakola ebibi ku bo bennyini, mulemenga okukoowa, nga muddirira mu mmeeme zammwe.
4 Temunnawakana okutuusa ku musaayi nga mulwana n'ekibi:
5 era mwerabidde ekigambo ekibuulirira, ekyogera nammwe ng'abaana nti Mwana wange, tonyoomanga kukangavvula kwa Mukama, So toddiriranga bw'akunenyanga;
6 Kubanga Mukama gw'ayagala amukangavvula, Era akuba buli mwana gw'akkiriza.
7 Olw'okukangavvulwa kyemunaavanga mugumiikiriza; Katonda abakola ng'abaana; kuba mwana ki kitaawe gw'atakangavvula?
8 Naye bwe munaabeeranga awatali kukangavvulwa, okugwana okututuukako fenna, muli beebolereze, so si baana.
9 Nate twalina bakitaffe ab'omubiri gwaffe abaatukangavvulanga, ne tubassangamu ekitiibwa: tetulisinga nnyo okugonderanga Kitaawe w'emyoyo, ne tuba abalamu?
10 Kubanga bo baatukangavvuliranga ennaku si nnyingi olw'okwegasa bo; naye oyo atukangavvula olw'okutugasa, tulyoke tufune omugabo ku butukuvu bwe.
11 Okukakangavvulwa kwonna mu biro ebya kaakano tekufaanana nga kwa ssanyu wabula kwa nnaku: naye oluvannyuma kubala ebibala eby'emirembe eri abo abayigirizibwa mu kwo; bye by'obutuukirivu.
12 Kale mugololenga emikono egirengejja, n'amaviivi agakozimba;
13 era mukubirenga ebigere byammwe ama kubo amagolokofu, awenyera alemenga okugavaamu, naye awonenga buwonyi.
14 Mugobererenga emirembe eri abantu bonna, n'obutukuvu, awatali obwo siwali aliraba Mukama:
15 nga mutunuulira nnyo walemenga okuba omuntu yenna aweebuuka mu kisa kya Katonda; ekikolo kyonna eky'okukaawa kiremenga okuloka n'okubeeraliikiriza, era ne kigwagwawaza abangi;
16 walemenga okubeera omwenzi, oba atatya Katonda, nga Esawu, eyatunda obusika bwe olw'akawumbo k'emmere akamu.
17 Kubanga mumanyi nga era oluvannyuma bwe yayagala okusikira omukisa, n'agaanibwa (kubanga teyalaba bbanga lya kwenenyezaamu), newakubadde nga yagunoonya nnyo n'amaziga.
18 Kubanga temuzze ku lusozi olukwatibwako era olwaka n'omuliro, n'eri ekizikiza ekikutte zzigizigi, ne kibuyaga,
19 n'okuvuga kw'ekkondeere, n'eddoboozi ly'ebigambo; abaaliwulira ne beegayirira obutayongerwako kigambo lwa kubiri:
20 kubanga tebaakiyinza ekyalagirwa nti Newakubadde n'ekisolo bwe kikoma ku lusozi, kirikubibwa amayinja:
21 n'ebyalabika byali bya ntiisa bwe biti Musa n'okugamba n'agamba nti Ntidde nnyo era nkankanye:
22 naye muzze ku lusozi Sayuuni, ne ku kibuga kya Katonda omulamu, Yerusaalemi eky'omu ggulu, n'eri obukumi bwa bamalayika,
23 eri ekkuŋŋaaniro eddene era ekkanisa ey'ababereberye abaawandiikibwa mu ggulu, n'eri Katonda Omulamuzi wa bonna, n'eri emyoyo gy'abatuukirivu abaatuukirizibwa,
24 n'eri Yesu omubaka w'endagaano empya, n'eri omusaayi ogw'okumansira ogwogera ebirungi okusinga ogwa Abbeeri.
25 Mwekuume obutagaananga ayogera. Kubanga bali bwe bataalokoka, bwe baamugaana oyo eyabalabula ng'ayima mu nsi, ffe abakuba oyo atulabula ng'ayima mu ggulu tulisinga nnyo obutalokoka:
26 eyakankanya ensi n'eddoboozi lye mu biro biri: naye kaakano yasuubiza, ng'ayogera nti Ekyasigadde omulundi gumu ndinyeenya, si nsi yokka, naye era n'eggulu.
27 N'ekyo, nti Ekyasigadde omulundi gumu, kitegeeza okuggibwawo kw'ebyo ebikankanyizibwa, ng'ebyakolebwa, ebitakankanyizibwa biryoke bibeerewo.
28 Kale, bwe tuweebwa obwakabaka obutakankanyizibwa, tubenga n'ekisa, kituweerezese okuweereza okusiimibwa Katonda n'okwegendereza n'okutya:
29 kubanga Katonda waffe gwe muliro ogwokya.


text:
Yobu Job
Chapter 35
1 Era nate Eriku n'addamu n'ayogera nti
2 Olowooza ekigambo ekyo ye nsonga yo, Oba oyogera nti Obutuukirivu bwange businga obwa Katonda?
3 N'okwogera n'oyogera nti Kirikugasa ki? Era nti Ndifuna magoba ki ge ndiba nago okukira ge nnandifunye singa nayonoona?
4 Nze nnaakuddamu, Ne banno wamu naawe.
5 Tunuulira eggulu olabe; Era ttunuulira eggulu erikusinga obugulumivu.
6 Oba nga oyonoonye omukola ki? Okusobya kwo bwe kweyongerayongera, omukola ki?
7 Bw'oba n'obutuukirivu, omuwa ki? Oba aweebwa ki mu mukono gwo?
8 Obubi bwo buyinza okulumya omuntu nga ggwe bw'oli; N'obutuukirivu bwo buyinza okugasa omwana w'omuntu.
9 Olw'okujoogebwa okungi ennyo bakaaba; Bakuba enduulu bayambibwe olw'omukono ogw'ab'amaanyi.
10 Naye tewali ayogera nti Katonda Omutonzi wange ali ludda wa, Awa ennyimba ekiro;
11 Atuyigiriza okusinga ensolo ez'oku nsi, Era atuwa amagezi okukira ennyonyi ez'omu bbanga?
12 Bakaabira eyo, naye tewali addamu, Olw'amalala ag'abantu ababi.
13 Mazima Katonda taawulire bigambo ebitaliimu, So n'Omuyinza w'ebintu byonna tasseeyo mwoyo.
14 Kale aliwulira atya bw'oyogera nti tomulaba, Ensonga eri mu maaso ge, naawe omulindirira?
15 Naye kaakano kubanga tabonerezza na busungu bwe, So tassaayo nnyo omwoyo eri esukuti;
16 Yobu kyava ayasama akamwa ke okwogera ebigambo ebitaliimu; Ayongerayongera ebigambo awatali kumanya.